title: Alesis

text: Alesiksen valmistamat tuotteet ovat pääasiassa studio- ja livekäyttöön ja ovat tarkoitettu sekä ammatti- että puoliammattimaiseen muusikkokäyttöön. Alesisin laitteita ovat mm. Nano-Synth, Nano-Bass, Nano-Piano ja Andromeda A6-analogisyntetisaattorin sekä Ion-nimisen analogimallintavan syntetisaattoriohjelmiston. Micron-syntetisaattori perustuu kyseiseen ohjelmistoon.


title: Alesis

text: Alesis saavutti aikaisen onnistumisen alkuperäisellä MidiVerb-laitteella, joka on kahdella sisään- ja ulostulolla varustettu kohtuuhintainen stereokaikulaite. Yksikkö vastasi 63:sta eri esiohjelmoidusta kaikuäänenpäivityksestä. Sitä suuremmat ohjelmapaikat aktivoivat ”häviämismoodin”, joka oli ikään kuin Alesiksen vastine mykälle. MidiVerb rakennettiin yleisesti saatavilla olevista osista, mikä mahdollisti laitteen korjaamisen myös kotioloissa.


title: Alesis

text: Alesiksen laitteisiin lukeutuu muun muassa SR-16 rumpukone (tuotantoon vuonna 1991, valmistetaan yhä), samplepohjainen Quadrasynth-syntetisaattorimallisto sekä 1990-luvulla digitaalinen 8-raitainen ADAT-nauhatallennin.


title: Skövde

text: Skövde on Ruotsin entinen kaupunki ja nykyinen Skövden kunnan keskustaajama. Skövde sijaitsee Länsi-Götanmaan läänin itäosassa entisen Skaraborgin läänin alueella. Ennen Skaraborgin läänin lakkauttamista Skövde oli läänin suurin taajama, muttei kuitenkaan toiminut läänin pääkaupunkina. Skövde kuuluu historialliseen Länsi-Götanmaan maakuntaan, jolla ei kuitenkaan enää ole hallinnollista merkitystä.


title: Skövde

text: Luonnonmaantieteellisesti ilmaistuna Skövden kaupunkitaajama sijaitsee Ruotsin kahden suurimman järven Vänernin ja Vätternin välisellä alueella. Vuonna 1890 Skövden läpi rakennettiin Ruotsin läntinen päärautatie ("Västra Stambanan"), joka toi kaupunkiin teollisuutta ja kasvatti asukaslukua.


title: Skövde

text: Skövde menetti kaupunkioikeutensa vuoden 1971 kuntauudistuksessa, jolloin Ruotsissa siirryttiin yhteen kuntamuotoon. Nykyiseen Skövden kuntaan kuuluu entisen kaupungin lisäksi laajoja maaseutualueita.


title: Skövde

text: Volvolla on kaupungissa runsaasti teollisuutta ja se työllistää yli 5 000 ihmistä.


title: Skövde

text: Sastamala on Skövden ystävyyskaupunki Suomessa.


title: NHL-kausi 1935–1936

text: Kausi 1935–1936 oli National Hockey Leaguen 19. kausi. Sen aikana kahdeksan joukkuetta pelasi kukin 48 ottelua. Stanley Cupin voitti Detroit Red Wings, joka kukisti Toronto Maple Leafsin loppuottelusarjassa voitoin 3–1.


title: NHL-kausi 1935–1936

text:
Edellisellä kaudella Ottawa Senators oli yrittänyt selvittää taloudellisia vaikeuksiaan muuttamalla St. Louisiin ja vaihtamalla nimensä St. Louis Eaglesiksi. Lopulta
ongelmat kuitenkin osoittautuivat ylivoimaisiksi, ja Eagles joutui lopettamaan toimintansa ainoastaan yhden St. Louisissa pelatun kauden jälkeen. Näin NHL supistui kahdeksan joukkueen sarjaksi. Eaglesin pelaajat levitettiin ympäri NHL:ää erityisessä hajautusvaraustilaisuudessa (”dispersal draft”).


title: NHL-kausi 1935–1936

text: Yli viisikymmentä vuotta myöhemmin, kaudella 1992–93, Ottawalle myönnettiin lupa toisen samannimisen NHL-joukkueen perustamiseen. St. Louis sai kuitenkin toisen toimilupansa jo aiemmin, sillä St. Louis Blues liitettiin viiden muun joukkueen ohella NHL:ään liigan 1967 tapahtuneen laajennuksen yhteydessä.


title: NHL-kausi 1935–1936

text: Kaudella 1935–36 Howie Morenz pelasi huonosti Chicagossa ja sai osakseen joukkueen omistajan Frederic McLaughlinin vihan. Morenz kaupattiin myöhemmin New York Rangersiin.


title: NHL-kausi 1935–1936

text: Kauden aikana New York Americans joutui talousvaikeuksiin, ja joukkue laitettiin myyntiin. Sekä Joseph Cattarinich että Leo Dandurand, joka oli myynyt osuutensa Montreal Canadiensiin, olivat kiinnostuneita. Cattarinich sanoi, että hän ostaisi joukkueen, mikäli hinta olisi sopiva. Myöhemmin kuitenkin ilmoitettiin, ettei sopimusta syntynyt, joten ilmeisesti hinta ei ollut sopiva.


title: NHL-kausi 1935–1936

text: Vuosi oli Detroitin. Joukkue kaappasi ensimmäisen sijan Yhdysvaltojen divisioonassa. Montreal Maroons puolestaan vei kärkipaikan Kanadan divisioonassa, mutta sen peleissä alkoi käydä yhä vähemmän faneja, mikä huolestutti Maroonsin toimitusjohtajaa, manageria ja valmentajaa Tommy Gormania. Eräässä vaiheessa Lionel Conacherin täytyi hoitaa joukkueen asioita Gormanin kärsiessä terveys- ja hermo-ongelmista. Kauden keskivaiheilla Toe Blake vaihdettiin Chicagossa pelikieltoon joutuneeseen, alasarjoissa pelaamisesta kieltäydyttyään Canadiensiin siirtyneeseen Lorne Chabot’hon, ja Chabot’n maalivahtityöskentelyn myötä joukkueen pelit kääntyivät voitokkaiksi.


title: NHL-kausi 1935–1936

text: "Lyhenteiden selitys: O = Ottelut, V = Voitot, H = Häviöt, T = Tasapelit, RM = Rangaistusminuutit"


title: NHL-kausi 1935–1936

text: "Huom: Pudotuspeleihin selviytyneet joukkueet on lihavoitu."


title: NHL-kausi 1935–1936

text: "Lyhenteiden selitys: O = Ottelut, M = Maalit, S = Syötöt, P = Pisteet, RM = Rangaistusminuutit"


title: NHL-kausi 1935–1936

text: Montreal Maroonsin ja Detroit Red Wingsin välisen, hyvin tasaväkisiä kamppailuja sisältäneen ottelusarjan ensimmäinen peli muodostui Stanley Cup -pudotuspelihistorian pisimmäksi. Peli alkoi illalla klo 20.30 Montréalin Forumissa ja loppui yöllä klo 2.25. Peli oli maaliton, kunnes kuudennella jatkoajalla Mud Bruneteau sai ohitettua Maroonsin maalivahdin Lorne Chabot’n ja tehtyä näin ottelun ratkaisseen osuman. Seuraavassa pelissä Normie Smith torjui kaikki Maroonsin maalintekoyritykset. Tämän jälkeen Red Wings kukisti Maroonsin vielä kerran ja voitti ottelusarjan. Finaaleissa Detroit löi Toronton 3–1 ja vei Stanley Cupin.


title: Aikajana antibiooteista

text: Aikajana osoittaa, milloin kukin antibioottilääke tuli markkinoille maailmalla. Kaikki listan lääkeaineet eivät välttämättä ole saatavilla kaikkialla.


title: Anna-Liisa Hyvönen

text: Anna-Liisa Hyvönen (o.s. "Mäntykoski", s. 29. heinäkuuta 1926 Helsinki) on suomalainen poliitikko, joka toimi Suomen Kansan Demokraattisen Liiton (SKDL) kansanedustajana 1972–1980. Hän oli myös Helsingin kaupunginvaltuuston jäsen. Vuonna 1980 Hyvönen siirtyi eduskunnasta Helsingin apulaiskaupunginjohtajaksi.


title: Anna-Liisa Hyvönen

text: Hyvönen syntyi vasemmistolaiseen perheeseen. Hänen isänsä oli kauppias ja äiti kirjanpitäjä. Hyvönen kävi Kaisaniemen kansakoulua ja Aleksis Kiven koulua. Myöhemmin hän pyrki vanhemmiltaan salaa Tyttönormaalilyseoon ja pääsi näin oppikouluun, mikä oli työläisperheen lapselle epätavanomaista ja jopa paheksuttua. Hän jatkoi iltalukiossa työskennellen samalla Helsingin kaupungin huoneenvuokralautakunnan kanslistina. Hyvönen valmistui ylioppilaaksi vuonna 1946 ja opiskeli neljä vuotta yliopistossa historiallis-kielitieteellisessä tiedekunnassa kieliä. Vuonna 1954 hän suoritti Sirola-opiston jatkokurssin.


title: Anna-Liisa Hyvönen

text: Hyvösen isä kärsi vuoden rangaistuksen Tammisaaren pakkotyölaitoksessa, ja jatkosodan aikana molemmat vanhemmat olivat turvasäilössä kuuluttuaan talvisodan päätyttyä Suomen-Neuvostoliiton rauhan ja ystävyyden seuraan. Hyvönen kantoi tuolloin vastuun pikkuveljistään. Hän kirjoitti perheen elämästä äidilleen turvasäilöön kirjeitä, joiden myötä hänet tunnettiin poliittisten vankien keskuudessa ”Mäntykosken Lilinä”.


title: Anna-Liisa Hyvönen

text: Hyvönen avioitui 1952 myöhemmin eläkejohtajana toimineen Paavo Hyvösen (k. 2011) kanssa, joka oli tunnetun kommunistin Antti Hyvösen poika. Heille syntyi kolme poikaa.


title: Anna-Liisa Hyvönen

text: Hyvönen aloitti poliittisen toiminnan ennen jatkosotaa sosiaalidemokraattisessa raittiusliikkeessä. Sota-aikana hän auttoi piileskeleviä kommunisteja Helsingin seudulla. Hyvönen avusti muun muassa tuhotöitä suorittanutta Veikko Pöystiä, jonka merkittävin tunnettu hanke oli ilmatorjuntapatteriston ammusvaraston räjäytysyritys Helsingin Pitäjänmäellä.


title: Anna-Liisa Hyvönen

text: Sodan päätyttyä Hyvönen liittyi SKP:n jäseneksi Hertta Kuusisen suosittelemana. Hänet kutsuttiin marraskuussa 1944 perustamaan uutta nuorisojärjestöä, josta tuli Suomen Demokraattisen Nuorisoliitto (SDNL). 1940-luvun puolivälistä alkaen Hyvönen työskenteli järjestötehtävissä SDNL:ssä (1945–1946, 1953–1959), Demokraattisen nuorison maailmanliiton Skandinavian sihteerinä Pariisissa ja Budapestissä (1950–1953), Suomen Rauhanpuolustajien järjestösihteerinä (1955), Suomen Kommunistisen Puolueen (SKP) kulttuurisihteerinä 1959–1968 ja Suomen naisten demokraattisen liiton (SNDL) pääsihteerinä 1968–1977. Hyvönen on kertonut joutuneensa naisliikkeeseen vasten tahtoaan ehkäisemään vähemmistöläisyyden etenemistä SKP:n liittokokouksessa.


title: Anna-Liisa Hyvönen

text: Hyvönen kuului SKP:n keskuskomiteaan vuosina 1963–1981 ja sen poliittiseen toimikuntaan vuosina 1965–1981. Hän oli SKP:n radikaaleimpia uudistajia 1960-luvulla ja vankasti enemmistön puolella. Hyvönen oli aloittanut poliittisen itsekritiikin Nikita Hruštšovin Stalin-paljastusten (1956) jälkeen ja läheni ajatuksissaan Italian kommunistisen puolueessa esitettyjä (polysentrisiä) käsityksiä.


title: Anna-Liisa Hyvönen

text: Eduskuntaan Hyvönen valittiin vuoden 1972 vaaleissa. Hän toimi SKDL:n kansanedustajana vuoteen 1980, kunnes siirtyi syksyllä 1980 Helsingin kaupungin terveydenhuollosta vastaavaksi apulaiskaupunginjohtajaksi. Hyvöselle myönnettiin kaupunkineuvoksen arvonimi vuonna 1998.


title: Hurrikaani Celia

text: Hurrikaani Celia oli vuoden 1970 kolmas nimetty trooppinen myrsky Atlantin hurrikaanikaudella, ja tuon kauden voimakkain trooppinen hirmumyrsky. Saffirin-Simpsonin hurrikaaniasteikolla se luokiteltiin tasolle kolme. Myrsky aiheutti tuhoja Karibialla ja Meksikonlahdella. Se surmasi 16 ihmistä Teksasissa ja Kuubaassa. Celia aiheutti heinäkuun viimeisen ja elokuun viidennen päivän välisellä viikolla yli 450 miljoonan sen aikaisen Yhdysvaltain dollarin edestä tuhoa.


title: Hurrikaani Celia

text: Ensimmäinen säähäiriö, josta myrsky myöhemmin kehittyi, oli havaittavissa Afrikan rannikolla 23. heinäkuuta. Se liikkui nopeasti yli Atlantin, ja kehittyi trooppiseksi matalapaineeksi Karibianmerellä 31. heinäkuuta. Se liikkui yli Kuuban 1. elokuuta, ja aiheutti siellä rankkasateita ja suurta tuhoa (kuusi henkeä sai surmansa). Saman päivän iltana Celia täytti trooppisen myrskyn tunnusmerkit. Meksikonlahdella Celia voimistui niin että tuulet kohosivat 50 m/s:iin 2. elokuuta. Seuraavana päivänä se lähestyi Teksasin rannikkoa ja heikkeni; tuulet olivat enää 38 m/s. Illemmalla Celia voimistui uudelleen, ja tuulen nopeus oli 55 m/s sen iskiessä Corpus Christin kaupunkiin. Puuskissa havaittiin jopa 80 m/s.


title: Hurrikaani Hugo

text: Hurrikaani Hugo oli vuoden 1989 viides nimetty trooppinen myrsky Atlantin hurrikaanikaudella.


title: Hurrikaani Hugo

text: Saffirin-Simpsonin hurrikaaniasteikolla se luokiteltiin korkeimmalle tasolle viisi. Myrsky aiheutti tuhoja Puerto Ricossa ja sen lähialueilla sekä Etelä- ja Pohjois-Carolinan osavaltioissa Yhdysvalloissa syyskuun 19. ja 25. päivien välisenä aikana. Se surmasi 86 ihmistä, jätti 56 000 henkeä kodittomiksi ja aiheutti kymmenen miljardin sen aikaisen Yhdysvaltain dollarin edestä tuhoa. Niinpä se oli siihen astisista hurrikaaneista tuhoisin. Tämä titteli siirtyi Hurrikaani Andrewille kolme vuotta myöhemmin.


title: Hurrikaani Hugo

text: Hugoon liittyi tuhansia tornadoita, joiden takia tuhoalue ei rajoittunut pelkästään hurrikaanin pilviseinämän kohdalle.


title: Johan Georg Geitel

text:
Johan Georg Geitel (tai " Johann" tai "Hans Jürgen Geitell, Geittel" tai "Geittell"; 1683 Braunschweig, Saksa – 21. huhtikuuta 1771 Turku) oli saksalaissyntyinen, Suomeen Tukholman kautta noin vuonna 1750 muuttanut taidemaalari. Hän maalasi kirkkomaalauksia ja muotokuvia.
Geitelin tiedetään muuttaneen nuorena Ruotsiin, jossa hänen veljensä Henrik Levin Geitel toimi rykmentinvälskärinä. Geitelin toiminnasta Ruotsissa ei tiedetä mitään. Suomeen hän siirtyi ilmeisesti vuonna 1751. Kun Geitel asettui Turkuun, paikalliset taiteilijat Claes Lang ja Jonas Bergman tekivät tästä valituksen pelätessään omien työtilaisuuksiensa heikkenemistä. Geitel sanoi tulleensa tapaamaan veljeään ja tekevänsä elannokseen historiallisilla kirkkomaalauksia. Maistraatti myönsi luvan tähän vaativampaan työhön, mutta tavallisiin maalarintöihin hän ei saanut lupaa.


title: Johan Georg Geitel

text: Geitel oli Margareta Capsian jälkeen Turun käytetyin konterfeijari eli kiertävä muotokuvamaalari. Hän toimi myös Turun akatemiassa piirustusmestarina 1758–1763. Geitelin maalaamia muotokuvia on onnistuttu jäljittämään noin 40. Joukossa ovat lapsimuotokuva Erik Gustaf Geitelista (1760), rovasti Erik Ednerin ja hänen vaimonsa muotokuvat (1760) sekä muotokuvat piispa Johan Browalliuksesta (1752) ja turkulaisesta kultaseppämestarista Jonas Lexellistä (1764).


title: Johan Georg Geitel

text: Vuosina 1755–1759 Geitel vaikutti kirkkomaalarina Lounais-Suomessa. Hänen maalaamiaan alttaritauluja on Paimion (1755), Nousiaisten (1756), Lempäälän (1759) ja Laitilan kirkossa. Maalauksia on myös Lempäälän Hakkarin kartanossa ja Turun piispantalossa 1760.


title: Johan Georg Geitel

text: Geitelin teoksia on nykyään muun muassa Ateneumin ja Tampereen taidemuseossa.


Mies ja alaston ase 33 1/3 – Viimeinen solvaus ("The Naked Gun 33 ⅓: The Final Insult") on Leslie Nielsenin tähdittämien "Mies ja alaston ase" -elokuvien kolmas osa.


"Mies ja alaston ase 33 1/3 – Viimeinen solvaus" jäi O. J. Simpsonin viimeiseksi elokuvarooliksi.


title: Mies ja alaston ase 33 1/3 – Viimeinen solvaus

text: Komisario Frank Drebin on jäämässä eläkkeelle. Hänen työkumppaninsa Ed (George Kennedy) ja Nordberg (O. J. Simpson) selvittävät rikosta, johon he pyytävät Frankin apua. Häntä pyydetään asioimaan naamioituneena sairaalassa rikolliskontaktiksi epäillyn hoitajan (Anna Nicole Smith) luona. Sairaala osoittautuukin spermapankiksi. Kun Frank palaa sieltä, hänen vaimonsa Jane (Priscilla Presley) saa selville, että Frank on palannut poliisintöihin. Jane pettyy ja jättää Frankin.


text: Frank ystävystyy Rocco Dillonin (Fred Ward) kanssa saadakseen selville, millaista rikosta tämä suunnittelee äitinsä kanssa. Rocco karkaa vankilasta Frank mukanaan maaseudulle, jossa Roccon äiti asuu. Rocco ja hänen äitinsä aikovat räjäyttää rakennuksen, jossa järjestetään Oscar-gaala. Jane löytää maaseudulle saatuaan käsiinsä hoitajan osoitteen, jonka Frank kirjoitti sairaalassa huulipunalla nenäliinaan. Frank yrittää ujuttautua gaalaan löytääkseen pommin sisältävän kirjekuoren. Rocco ja hänen äitinsä yrittävät räjäyttää koko paikan, mutta Frank hölmöilee ja pommi lentää suoraan katosta taivaalle.


text: "Video-oppaassa" vuodelta 1994 Asko Alanen kehuu elokuvaa sen ennakkotrailereita myöten. Hän antaa elokuvalle neljä tähteä viidestä, mikä vastaa sanallista arviota ”erinomainen”.


title: Britannian ympäriajo

text: Britannian ympäriajo on Britanniassa järjestettävä pyöräilykilpailu. Kilpailuun osallistuvat Skotlantia, Walesia sekä koko Britanniaa edustavat tallit. Aiemmin myös Englannilla oli oma joukkueensa kilpailussa. Kilpailu järjestettiin ensimmäisen kerran vuonna 1951 ja vuoteen 2003 kyseessä oli lähinnä amatööreille suunnattu kilpailu. Vuonna 2004 kilpailu muutettiin ammattilaiskilpailuksi ja se kuuluu UCI Europe Tour -sarjaan.


title: Britannian ympäriajo

text: Kilpailu on vuosien varrella järjestetty eri nimillä, johtuen kilpailun sponsorina toimineiden yritysten vaihtumisesta:Ensimmäisen kerran kilpailu järjestettiin nykymuodossaan vuonna 2004. Kilpailua sponsoroi Lontoon vuoden 2012 olympialaisten hakuorganisaatio. Kilpailu houkutteli useita huipputason talleja, kuten T-Mobile ja U.S. Postal Service.


title: Britannian ympäriajo

text: Kilpailu koostuu viidestä etapista ja kokonaismatka noin 800 kilometriä.


title: Berry Johnston

text: Berry Johnston on yhdysvaltalainen pokeriammattilainen.


title: Berry Johnston

text: Johnston voitti vuoden 1986 World Series of Pokerin pääturnauksen ja oli kolmas vuonna 1982 sekä viides vuonna 1990. Hänellä on enemmän (kymmenen) rahasijoja WSOP:n pääturnauksessa kuin kellään muulla. Kaikkiaan Johnston on voittanut viisi WSOP-ranneketta, ollut finaalipöydässä 28 kertaa ja rahoilla 53 kertaa.


title: Berry Johnston

text: Johnston valittiin Poker Hall of Fameen vuonna 2003. Kesäkuussa 2009 hänen pokeriuransa turnausansiot ylittivät 3,3 miljoonaa dollaria.


title: Sääasema

text: Sääasema on asema tai laitteisto, jonka eri osilla mitataan sääsuureita.


title: Sääasema

text: Sääasemissa on yleensä seuraavia mittalaitteita:


title: Hämeenlinnan normaalikoulu

text: Hämeenlinnan normaalikoulu oli lukuvuoteen 2011-2012 saakka toiminut Tampereen yliopistoon (TaY) kuuluva 1.-6. luokkien alakoulu esiopetuksineen Hämeenlinnan Kaurialan kaupunginosassa. Hämeenlinnan normaalikoulu oli harjoittelukoulu luokanopettajakoulutusta antaneen TaY:n Hämeenlinnan opettajankoulutuslaitoksen (OLK) yhteydessä. Tampereen yliopisto siirsi sekä luokanopettajakoulutuksen että normaalikoulun Tampereelle lukuvuoden 2012-2013 alusta.


title: Hämeenlinnan normaalikoulu

text:
Muuton seurauksena vastuu normaalikoulun oppilaiden koulutyön jatkumisesta siirtyi vuonna 2012 Hämeenlinnan kaupungille. Normaalikoulun oppilaat kirjattiin Ojoisten koulun koulun oppilaiksi. Kaupunki vuokrasi Normaalikoulun ja OKK:n aiemmat rakennukset ja perusti tiloihin elokuusta 2012 lähtien toimineen Seminaarin koulun, jonka oppilaiksi aiemmat normaalikoulun ja Ojoisten koulun oppilaat tulivat.
Hämeenlinnan normaalikoulussa toimi 18 perusopetusryhmää ja oppilaita oli noin 400. Koulun erityistehtävänä perusopetuksen antamisen lisäksi oli opetusharjoittelun järjestäminen, kokeilu- ja tutkimustoiminta sekä täydennyskoulutus. Kokeilun ja kehittämisen painopistealueita olivat viestintäkasvatus ja opetuksen yksilöinti. Opetushenkilökuntaan kuului ennen vuotta 2012 vajaat 30 päätoimista lehtoria sekä muutamia sivutoimisia tuntiopettajia. Viimeisenä rehtorina Hämeenlinnan normaalikoulussa toimi Vesa Toivonen.


title: Hämeenlinnan normaalikoulu

text: Tampereen yliopisto siirsi Hämeenlinnan normaalikoulun (harjoittelukoulun organisaation ilman oppilaita) Tampereelle vuonna 2012, jossa Nekalan koulu tyhjennettiin Tampereen normaalikoulun alakouluksi muuttunutta harjoittelukoulua varten. Tampereelle siirtyi myös valtaosa Hämeenlinnan normaalikoulun opettajista.


title: Kalman-suodin

text: Kalman-suodin on digitaalinen suodin, joka kykenee estimoimaan dynaamisen järjestelmän tilaa aikaisempien mittaustulosten perusteella, vaikka nämä olisivat epätäsmällisiä ja sisältäisivät kohinaa. Kalman-suodatinta hyödynnetään esimerkiksi GPS-paikantamisessa, jossa Kalman-suodattimella voidaan poistaa kohina navigointidatasta.


title: CSD

text: CSD voi viitata seuraaviin asioihin:


title: Alppihiihdon maailmanmestaruuskilpailut 1993

text: 32. alppihiihdon maailmanmestaruuskilpailut järjestettiin Japanin Moriokassa 4.–14. helmikuuta 1993. Miesten supersuurpujottelukilpailu jäi kokonaan järjestämättä huonon sään takia.


title: Amir Vahedi

text: Amir Vahedi (1961 Teheran, Iran – 8. tammikuuta 2010 Las Vegas, Yhdysvallat) oli iranilaissyntyinen yhdysvaltalainen pokeriammattilainen. Hän voitti urallaan yhden WSOP-rannekkeen ja tunnetaan näyttelijä Ben Affleckin pokerinopettajana.


title: Amir Vahedi

text: Vahedi palveli Iranin armeijassa Iranin ja Irakin välisessä sodassa kunnes pakeni Saksaan ja sai poliittisen pakolaisen statuksen Länsi-Berliinissä. Myöhemmin Vahedi ja hänen veljensä muuttivat Kaliforniaan ja työskentelivät ravintolassa ja limusiinien vuokrauksen parissa ennen kuin Vahedi alkoi pelata pokeria vuonna 1997.


title: Amir Vahedi

text: Vahedi nimettiin vuoden no limit texas hold'em -pelaajaksi vuonna 2001 ja vuonna 2003 hän oli toisena Men Nguyenin jälkeen "Card Player" -lehden vuoden pelaaja -valinnoissa. Vuonna 2003 hän selviytyi WSOP:n pääturnauksen finaalipöytään olleen siinä kuudes ja ansaiten 250 000 dollaria. WSOP-rannekkeensa hän voitti saman vuoden $ 1,500 No Limit Hold'em -turnauksesta, jonka ykköspalkinto oli 270 000 dollaria.


title: Amir Vahedi

text: Helmikuussa 2005 Vahedi voitti L.A.Poker Classicin 1 455 dollarin limit hold'em -turnauksen ja 446 292 dollaria. Hän on myös Ultimate Poker Challengen kolmannen kauden (2005) mestari.


title: Amir Vahedi

text: Vahedi asui Sherman Oaksissa, Kaliforniassa ja kuoli Las Vegasissa diabeteksen aiheuttamiin komplikaatioihin. Hänen pokeriuransa turnausansiot ylittivät 3,3 miljoonaa dollaria.


title: Sampolan koulu

text: Sampolan koulu oli 7–9 vuosiluokille opetusta antava koulu Tampereen Kalevassa Liisankallion kaupunginosassa. Siellä opiskeli noin 600 oppilasta ja työskenteli 60 opettajaa. Koulun painotusalueet olivat matematiikka ja tietotekniikka. Sampolan koulussa oli myös valmistavaa maahanmuuttajaopetusta. Tampereen työväenopisto ja Sampolan kirjasto toimivat myös samassa rakennuksessa. Rakennuksen ovat suunnitelleet arkkitehdit Timo Penttilä ja Kari Virta ja se on valmistunut vuonna 1962. Sampolan koulun rehtorina toimii Timo Vehmasaho. Sampolan koulu lopetti toimintansa 31.7.2011.


title: Kehityskeskustelu

text: Kehityskeskustelut ovat esimiehen ja alaisen välisiä, alaisen työtä, työtilannetta, osaamista ja näiden kehittämistä koskevia säännöllisin välein käytäviä keskusteluja. Osana kehityskeskusteluja pyritään selvittämään työntekijöiden motivaation ja sitoutumisen aste. Kehityskeskustelut ovat osa yrityksen henkilöstöhallintoa.


title: Kehityskeskustelu

text: Kehityskeskustelu eroaa päivittäisestä keskusteluista mm. siten, että kehityskeskustelujen päätökset kirjataan ja niitä seurataan. Näin keskustelu ei jää vain keskustelun tasolle. Lisäksi päivittäisistä keskusteluista kehityskeskustelut eroavat siten, että kehityskeskusteluissa alaisen työtä ja tilannetta tarkastellaan kokonaisuutena.


title: Kehityskeskustelu

text: Tavanomaisen, kerran vuodessa käytävän kehityskeskustelun yleinen sisältörunko tai asialista on seuraava:Kuitenkin niissä keskusteluissa, joissa uskalletaan irrottautua valmiiksi muotoilluista lomakkeista, keskustelut ovat pidempiä ja alainen puhuu enemmän kuin esimiehensä (mikä on toivottavaa). Tutkijoiden mukaan on myös hyvä yhdessä tarkistaa keskustelun päätteeksi tehtävä muistio, että siinä olevat sanavalinnat vastaavat käytyä keskustelua.


title: Fievel

text: Fievel Mousekewitz on fiktiivinen hiiri, joka on esiintynyt pääasiassa piirretyissä elokuvissa ja televisiosarjassa. Fievelin seikkailut sijoittuvat 1880-luvulle.


title: Fievel

text: Yhteisnimitys elokuville on "An American Tail".Televisiosarjan nimi on "Fievel's American Tails". Sitä tehtiin 13 jaksoa, jotka esitettiin Suomessa ensimmäisen kerran MTV3-kanavalla vuosina 1995–1996, ja uusintana 2000-luvulla.


title: Fievel

text: Suomenkielinen toteutus: Tuotantotalo Werne Oy


title: Pääurakoitsija

text: Pääurakoitsija on tilaajan sopimuskumppani, joka on sitoutunut urakoimaan sopimuksenmukaisen työn. Pääurakoitsija on suhteessa rakennuttajaan vastuussa paitsi omasta, myös käyttämiensä aliurakoitsijoiden töistä. Pääurakoitsijalle kuuluu työmaan johto ja vastuu turvallisuudesta.


title: Magdalena Forsberg

text:
Hän voitti ampumahiihdon maailmancupin kuusi kertaa peräkkäin vuosina 1997–2002. Hän on voittanut myös kaksi olympiapronssia, kuusi
maailmanmestaruutta, yhden MM-hopean ja kuusi MM-pronssia. Lisäksi Forsbergille on myönnetty Ruotsin radion Jerring-palkinto hänen urheilusaavutuksistaan vuosina 1997, 1998, 2000 ja 2001.


title: Magdalena Forsberg

text: Magdalena on naimisissa ruotsalaisen entisen ampumahiihtäjän Henrik Forsbergin kanssa. Pari asuu Pohjois-Ruotsissa Timrån kunnassa.


title: Magdalena Forsberg

text: Kuusivuotiaan Magdalena Wallinin perhe muutti Ullångeriin, jossa nuori Magdalena aloitti hiihtämisen. Hän oli lahjakas pujottelija ja voitti mm. ruotsalaisen Kalle Anka Cupin. Kymmenvuotiaana hän päätti kuitenkin keskittyä enemmän maastohiihtoon ja voittikin mm. piirinmestaruuden.


title: Magdalena Forsberg

text: Magdalena kävi kolme vuotta ruotsalaista Lyckselen hiihtolukiota josta siirtyi viimeiseksi lukuvuodekseen Sollefteån hiihtolukioon. Lukioikäistä Magdalenaa pidettiin yhtenä Ruotsin lupaavimmista urheilijoista yhdessä Marie-Helene Westinin kanssa, ja hänet valittiin myös Ruotsin nuorten maajoukkueeseen. Magdalenan kansainvälinen läpimurto tuli vuonna 1987 Oberstdorfin MM-kisoissa, jossa hän voitti pronssia naisten 4x5km viestissä.


title: Magdalena Forsberg

text:
Seuraavan vuoden talviolympialaiset Calgaryssa eivät tuoneet Magdalenalle onnistumista. Kauden kuntohuippu ajoittuikin loppukauden maailmancupin osakilpailuun Rovaniemellä, jossa hän saavutti ainoan maastohiihdon maailmancupin palkintokorokesijansa.
Kun menestystä ei ollut tullakseen, päätti Magdalena Wallin vuonna 1993 vaihtaa maastohiihdon ampumahiihtoon. Muutaman totuttelukauden jälkeen hän alkoikin menestyä. Kaudella 1996–1997 hän voitti ensimmäisen kuudesta perättäisestä maailmancupin kokonaiskilpailun voitoistaan. Kukaan muu naisten ampumahiihdossa ei ole pystynyt samanlaiseen suoritukseen.


title: Magdalena Forsberg

text: Nimensä avioliitossa vuonna 1996 Forsbergiksi vaihtanut Magdalena päätti uransa Salt Lake Cityn talviolympialaisiin vuonna 2002. Salt Lake Citystä hän toi kotiin kaksi pronssimitalia. Urallaan Magdalena Forsberg nousi maailmancupin palkintokorokkeelle yhteensä 87 kertaa. Näistä 42 kertaa hän voitti, 18 kertaa sijoittui toiseksi ja 27 kertaa kolmanneksi. Seuratasolla hän edusti ampumahiihtäjänä Sundsvall Biathlonia ja maastohiihtäjänä Stockviks SF:ää.


title: Magdalena Forsberg

text: Urheilu-uransa jälkeen Forsberg on toiminut veroneuvojana KPMG:n tilintarkastusyhtiössä, sekä Ruotsin yleisradion SVT:n ampumahiihtoasiantuntijana. Hän on työskennellyt myös saksalaisen televisiokanava ARD:n urheilujuontajana. Forsberg kertoo ampumahiihdosta dokumenttisarjassaan "Magdalenas värld" (suom. "Magdalenan maailma").


title: Magdalena Forsberg

text: Keski-Ruotsin yliopiston humanististen tieteiden laitos nimesi Magdalena Forsbergin kunniatohtoriksi vuonna 2008 . Samana vuonna hänestä tuli ruotsalaisen siviiliorganisaatioita koskevan ajatushautomo Sektor3:n neuvonantajaraadin jäsen. Vuonna 2011 Magdalena suoritti MDA- koulutuksen (Management Diploma for Athletes) Tukholman kauppakorkeakoulussa.Muita saman koulutuksen suorittaneita ovat mm. entinen jääkiekkoilija Peter Forsberg ja ampuja Christina Bengtsson. Magdalena voitti ruotsalaisen Mästarnas mästare 2013 (suom. Mestareiden mestari 2013) – TV-ohjelman.


title: Magdalena Forsberg

text: Magdalena Forsberg osallistui ampumahiihtäjänä urallaan kaksi kerta olympialaisiin, Naganossa vuonna 1998 ja Salt Lake Cityssä vuonna 2002. Naganossa hän oli normaalimatkalla 14. ja sprintissä 17. Salt Lake Cityssä hän sijoittui pronssille normaalimatkalla ja sprintissä, sekä kuudenneksi takaa-ajossa.


title: Magdalena Forsberg

text:
Forsberg on osallistunut kuudesti ampumahiihdon MM-kilpailuihin, joissa hän on voittanut kuusi kultaa, yhden hopean ja viisi pronssia. Maastohiihdon mm-kilpailuissa hän on voittanut viestipronssia vuonna 1987.
Forsberg osallistui ampumahiihdon maailmancupiin vuosina 1994–2002. Hän voitti kokonaiskilpailun kuusi kertaa peräkkäin vuosina 1996–2002. Näinä vuosina hän voitti myös takaa-ajocupin kuudesti, sprintticupin viidesti, normaalimatkan cupin neljästi ja yhteislähtöcupin kahdesti. Osakilpailuvoittoja hänellä on 42, mikä tekee Magdalenasta voitokkaimman naisampumahiihtäjän (marraskuu 2012) ennen Magdalena Neunerin 34:ää osakilpailuvoittoa.


title: Flavius Sulpicianus

text: Titus Flavius Sulpicianus (kuoli ehkä 197) oli roomalainen poliitikko. Hän kuului keisarilliseen Flavius-sukuun. Hän oli yksi ehdokkaista Rooman keisariksi vuonna 193.


title: Flavius Sulpicianus

text: Sulpicianuksen tytär Flavia Titiana meni naimisiin tunnetun kenraalin Pertinaxin kanssa. Pertinax nousi keisariksi sen jälkeen kun Commodus murhattiin loppuvuonna 192. Pertinax teki apestaan Rooman kaupungin prefektin. Hallittuaan vain kolme kuukautta Pertinax murhattiin 28. maaliskuuta. Ennen kuolemaansa Pertinax oli lähettänyt appensa pretoriaanikaartin tukikohtaan lepyttelemään sotilaita.


title: Flavius Sulpicianus

text: Saatuaan kuulla Pertinaxin kuolemasta Sulpicianus lupasi sotilaille palkkion, jos hänet valittaisiin uudeksi keisariksi. Tarkoituksena oli luultavasti, että Sulpicianus toimisi sijaishallitsijana ja Pertinaxin pojan Publiuksen holhoojana niin kauan kuin tämä oli alaikäinen. Paikalle saapui kuitenkin myös Didius Julianus, joka myös havitteli keisariutta. Julianus ja Sulpicianus tarjosivat sotilaille vuoron perään enemmän ja enemmän rahaa. Kun Sulpicianus tarjosi sotilaille 20 000 sesteriusta, nosti Julianus oman tarjouksensa 25 000 sesteriukseen ja sai sotilaat puolelleen. Sotilaat pelkäsivät myös, että Sulpicianus kostaisi heille Pertinaxin kuoleman.


title: Flavius Sulpicianus

text: Julianuksen hallituskausi jäi kuitenkin lyhyeksi, kun häntä vastaan nousivat Septimius Severus ja Pescennius Niger. Sisällissodan voittajaksi nousi Severus, josta tuli uusi keisari. Sulpicianus selvisi tästä kaikesta hengissä noin vuoteen 197 asti, mutta lopulta hänet teloitettiin. Rangaistuksen syynä oli luultavasti, että hän oli tukenut Severuksen vihollista Clodius Albinusta.


title: Päätoteuttaja

text: Päätoteuttaja on lakitermi, joka merkitsee rakennustyömaalla pääasiallista määräysvaltaa käyttävää tahoa kuten pääurakoitsija tai rakennuttaja. Mikäli sopimuksessa ei ole muuta mainittu on päätoteuttaja rakennuttaja itse.


title: Päätoteuttaja

text: Päätoteuttajan vastuisiin kuuluu töiden organisointi ja tiedonkulun järjestäminen eri osapuolten välille, jotta työ voidaan tehdä turvallisesti ja järjestelmällisesti.


title: Päätoteuttaja

text: Vastuisiin kuuluu myös tarkastusten ja työturvallisuusseurannan järjestäminen jotta varmistetaan että kaikki tehdään suunnitelman mukaan.


title: Päätoteuttaja

text: Mikäli tapahtuu työtapaturma tai jotain on tehty turvallisuusmääräysten vastaisesti, joutuu päätoteuttaja vastaamaan siitä.


title: Zuma

text: Zuma on Neil Youngin ja Crazy Horsen vuonna 1975 julkaistu albumi. Albumin nimi ja kappale ”Cortez the Killer” viittaavat asteekkeihin ja kuningas Montezumaan.


title: Zuma

text: Kaikki kappaleet kirjoittanut Neil Young.


title: Zuma

text: A-puoli


title: Zuma

text: B-puoli


title: Messier 71

text: Messier 71 (M71, NGC 6838) on Nuolen tähdistössä sijaitseva tähtijoukko, jonka Philippe Loys de Chéseaux löysi vuonna 1746. Charles Messier lisäsi sen luetteloonsa vuonna 1780. Joukko sijaitsee 13 000 valovuoden päässä Maasta ja se on noin 27 valovuoden levyinen.


title: Messier 71

text: Joukkoa pidettiin pitkään erityisen tiiviinä avoimena tähtijoukkona, koska siltä puuttui pallomaiselle tähtijoukolle ominainen keskustiivistymä. Lisäksi joukon tähdet sisälsivät normaalia enemmän raskaita alkuaineita, ja siitä ei ollut havaittu pallomaisten joukkojen tyypillisiä tunnusmerkkejä, RR Lyrae -tyyppisiä muuttuvia tähtiä. Nykyaikaisilla fotometrian menetelmillä joukosta on kuitenkin saatu määritetty tarkka Hertzsprungin–Russellin kaavio, jossa erottuu lyhyt RR Lyrae -tähtien horisontaalinen haara. Noin 9-11 miljardin vuoden ikäisenä joukko on pallomaiseksi tähtijoukoksi varsin nuori, mikä selittää viivan lyhyyden ja siten muuttuvien tähtien vähyyden joukossa. Nykykäsityksen mukaan joukko määritelläänkin harvaksi pallomaiseksi joukoksi.


title: Messier 71

text: M71:n suhteellinen kirkkaus on 8,3, joten sen havaitsemiseen tarvitaan kiikari, ja kohtalaisella kaukoputkella kohteesta erottuu yksittäisiä tähtiäkin.


title: Työsuojelupäällikkö

text: Työsuojelupäällikkö on työnantajan nimeämä työsuojeluhenkilö, joka huolehtii työpaikalla työsuojelun järjestämisestä. Työnantaja voi toimia henkilökohtaisesti työpaikan työsuojelupäällikkönä, mutta tehtävässä voi olla myös muu nimetty henkilö. Työsuojelupäällikkö voi hoitaa toimea usealla työpaikalla samanaikaisesti. Työsuojelupäällikkö edustaa työnantajaa työsuojelutoimikunnassa.


title: Työsuojelupäällikkö

text: Työsuojelupäällikön tehtäviin kuuluvat työnantajan ja esimiesten neuvominen työsuojeluasiantuntemuksen hankintaan liittyvissä asioissa sekä yhteistyössä työntekijöiden ja työsuojeluviranomaisten kanssa. Työsuojelupäälliköllä pitää olla työpaikan vaativuuteen tarvittavat osaamiset ja hyvät tiedot työsuojelusäännöksistä.


title: Työsuojelupäällikkö

text: Työsuojeluhenkilöstön, niin työsuojelupäällikön kuin työsuojeluvaltuutetun tehtävänä on tukea työyhteisön työsuojelutoimintaa osaamisellaan, aloitteillaan ja linjaorganisaatiota palvelevilla toiminnoillaan. Toiminnan tulee tapahtua yhteistyössä esimiesten ja työntekijöiden sekä työterveyshuollon kanssa. Työsuojeluvastuu ja päätösvalta toimenpiteistä on työnantajalla.


title: Työsuojelupäällikkö

text:
Työsuojeluhenkilöstön keskeisiä tehtäviä on arvioida työympäristöä, tunnistaa häiriöitä ja oireita sekä tehdä esimiehille ehdotuksia niiden poistamiseksi. Heidän tulee olla aloitteellisia vaarojen ennalta ehkäisemiseksi sekä ratkaisujen kehittämiseksi. Onnistuakseen tässä työssä heidän pitää tuntea hyvin oma työpaikkansa ja sen työolot. He tarvitsevat myös riittävät tiedot
työsuojelusta voidakseen opastaa muuta henkilöstöä työsuojeluasioissa. Lisäksi heillä on oltava motivaatiota kehittää työpaikkansa työsuojelua sekä taito keskustella, kuunnella toista osapuolta ja perustella oma kantansa. Heille on annettava edellytykset tehtäviensä hoitamiseen, kuten aikaa sekä koulutusta ja tietoa työsuojeluun liittyvistä asioista.


title: Työsuojelupäällikkö

text:
Työsuojelupäällikön tehtävät määräytyvät työsuojelun valvonta-asetuksen 17 §:n mukaan.
Käytännön työsuojelupäällikön työtä kuvaa Työterveyslaitoksen tutkimus työsuojelupäällikön tehtävistä ja roolista .


title: Työsuojelupäällikkö

text: Esiin nousi mm. seuraavia asiakokonaisuuksia:On tavallista, että työsuojelupäällikkö välittää työsuojelutoimikunnan kannanotot yrityksen päätöksentekoelimelle.


title: Slantsy

text: Slantsy () on kaupunki Leningradin alueella Pljussajoen varrella 152 kilometriä Pietarista lounaaseen, lähellä Viron rajaa. Kaupunki on Slantsyn piirin keskus. Vuonna 2010 Slantsyn kaupungissa asui 33 587 ja koko piirikunnassa 43 653 henkeä.


title: Slantsy

text: Slantsy tarkoittaa suomeksi liuskekiveä ja asutus onkin syntynyt vuonna 1930 perustetun liuskekivilouhoksen yhteyteen. Vuonna 1934 Slantsysta tuli Leningradin alueen Outovan piiriin kuulunut taajama ja vuonna 1941 samannimisen piirin keskus. Toisessa maailmansodassa se tuhoutui pahoin. Vuonna 1949 Slantsyyn liitettiin Bolšije Lutškin taajama ja se sai kaupungin statuksen. 1990-luvun alun jälkeen Slantsyn väkiluku on laskenut voimakkaasti (42 600 asukasta vuonna 1992).


title: Slantsy

text: Liuskekiven louhintaa harjoittaa Leningradslanets, jonka toiminta on viime vuosina huomattavasti supistunut. Nykyään kaupungin suurin teollisuuslaitos on Slantsyn kemian tehdas, joka on siirtynyt liuskekivestä pääosin öljyn jalostukseen. Kolmanneksi suurin yritys on HeidelbergCement-konserniin kuuluva sementtitehdas Tsesla. Lisäksi kaupungissa toimii ompelimo, metsäteollisuuspiiri ja elintarviketeollisuutta.


title: Slantsy

text: Slantsy sijaitsee Pietarin ja Autovan välisen rautatien varrella. Kaupungista on linja-autoyhteys Pietariin, Pihkovaan, Jaamaan, Outovaan, Lugaan, Novgorodin ja Kohtla-Järveen. Kaupungin läpi pohjoiseen laskeva Pljusajoki on Narvanjoen itäinen sivuhaaraa ja kohtaa pääuoman Narvan tekojärvellä.


title: Slantsy

text: Kaupungissa toimii lasten musiikki- ja taidekoulu, kaksi kulttuuritaloa ja kotiseutumuseo.


title: Hippolyte et Aricie

text: Hippolyte et Aricie () on Jean-Philippe Rameaun ensimmäinen "tragédie en musique", joka ensiesitettiin 1. lokakuuta vuonna 1733 ja joka aikaansai aikanaan valtavan kohun Ranskan oopperapiireissä. Aikalaisen kirjeen mukaan ""jotkut pitivät sitä hienostuneena ja Lullyä parempana, toiset taas äärimmäisen monimutkaisena ja yksitoikkoisena"". Säveltäjä oli yli 50-vuotias säveltäessään ensimmäisen oopperan ja hän oli aikaisemmin kirjoittanut pääasiassa kosketinsoitinmusiikkia. Teoksen libretto pohjaa kreikkalaiseen mytologiaan, joka on suodatettu ranskalaisen kirjallisuuden kautta. Simon-Joseph Pellegrinin kirjoittaman libreton perustana käytettiin Jean Racinen tragediaa "Phèdre" (1677).


title: Hippolyte et Aricie

text: Oopperan musiikki uudisti oopperoiden orkestrointia energisyydellään ja nopeilla tempoillaan. Lisäksi Rameau käytti edeltäjiään rohkeammin dissonansseja.


title: Predrag Mijatović

text: Predrag ”Peđa” Mijatović (, s. 19. tammikuuta 1969 Titograd, Jugoslavia) on montenegrolainen entinen jalkapalloilija.


title: Predrag Mijatović

text: Mijatović oli pelipaikaltaan hyökkääjä ja edusti ammattilaisurallaan Budućnostia, Partizania, Valenciaa, Real Madridia, Fiorentinaa ja Levantea. Hän pelasi Jugoslavian sosialistisen liittotasavallan ja Jugoslavian liittotasavallan maajoukkueissa yhteensä 73 ottelua ja teki 28 maalia. Hän oli mukana vuoden 1998 MM- ja vuoden 2000 EM-kilpailuissa.


title: Predrag Mijatović

text: Mijatović voitti Jugoslaviassa Partizanin paidassa yhden liigamestaruuden (1993) ja kaksi cup-mestaruutta (1989, 1992) ennen siirtymistään espanjalaiseen Valenciaan kaudeksi 1993–1994. Kaudella 1995–1996 Mijatović teki Primera Divisiónissa 28 maalia, jonka ansiosta hän sai seuraavaksi kaudeksi sopimuksen Real Madridin kanssa. Real Madridissa hänet muistetaan etenkin kauden 1997–1998 Mestarien liigan loppuottelussa Juventusta vastaan tekemästään voittomaalista, joka toi seuralle sen 32 vuotta tavoitteleman seitsemännen Euroopan cup -pokaalin ("La Séptima"). Real Madridissa hän voitti myös liigamestaruuden (1997), supercupin (1997) ja Intercontinental Cupin (1998). Mijatović sijoittui toiseksi Kultainen pallo -äänestyksessä vuonna 1997. Real Madridista Mijatović jatkoi italialaiseen Fiorentinaan, josta hän palasi kolmen kauden jälkeen Valenciaan vuonna 2002, mutta tällä kertaa Segunda Divisiónissa pelanneeseen Levanten joukkueeseen. Levantessa hän pelasi uransa kaksi viimeistä kautta.


title: Predrag Mijatović

text: Lopetettuaan pelaajauransa vuonna 2004 Mijatović jäi Valenciaan ja ryhtyi pelaaja-agentiksi. Kesäkuussa 2006 hän yhdisti voimansa Ramón Calderónin kanssa tämän hakiessa Real Madridin puheenjohtajuutta. Calderónin voitettua puheenjohtajavaalin 2. heinäkuuta tuli Mijatovićista seuran jalkapallotoimenjohtaja, jossa tehtävässä hän oli vastuussa edustusjoukkueen pelaajahankinnoista. Hän toimi tehtävässä toukokuuhun 2009 asti. Hänen aikanaan seura voitti kaksi Espanjan liigamestaruutta ja Espanjan supercupin.


title: Predrag Mijatović

text: Myös Mijatovićin yksityiselämä on hyvin uutisoitua johtuen sekasortoisesta suhteesta belgradilaiseen seurapiirikaunottareen Elena Karamaniin. Pari oli naimisissa puolitoista vuotta 1990-luvun alussa ja sai ennen avioeroaan kaksi poikaa, Luka ja Andreja. Myöhemmin Mijatović nai malli Aneta Milićevićin, jonka kanssa hänellä on tyttäret Nađa, Nina ja Lola.


title: FC Kipparit

text: FC Kipparit on vuonna 2007 perustettu kokkolalainen jalkapalloseura. Se perustettiin KPV:n kakkosjoukkueen noustua Kakkoseen. Nousseen joukkueen nimi täytyi kuitenkin olla eri, koskan palloliiton alaisissa saa olla vain yksi joukkue kultakin seuralta ja KPV:ltä sellainen oli jo Ykkösessä. Näin ollen FC Kipparit peri tämän Kakkosen C-lohkon sarjapaikan kaudeksi 2007. FC Kipparit pelasi ensimmäisen ottelunsa FC Kiistoa vastaan ja hävisi sen 1-2. Kippareiden historian ensimmäisen maalin teki Jussi Uusimäki. Seura putosi kauden päätteeksi takaisin Kolmoseen, mutta luopui kolmosen sarjapaikastaan.


title: FC Thun

text: FC Thun on vuonna 1898 perustettu sveitsiläinen jalkapalloseura. Se pelaa ottelunsa Thunin kaupungissa Stadion Lachenilla.


title: FC Thun

text: Seura ei ole koskaan voittanut Sveitsin-mestaruutta, mutta kaudella 2004–2005 se sijoittui maan superliigassa toiseksi, mikä oikeutti paikkaan Mestarien liigan karsintaan. Karsinnoissa se voitti Kiovan Dynamon ja Malmön, ja näin se oli Grasshopperin ja Baselin jälkeen historian kolmas sveitsiläisseura, joka pääsi kilpailun lohkovaiheeseen asti. Samaan lohkoon Thunin kanssa arvottiin Arsenal, AFC Ajax ja Sparta Praha. Thun sijoittui lohkossaan kolmanneksi, joten Mestarien liigan jatkopelit jäivät haaveeksi. Se pääsi kuitenkin jatkamaan euro-ottelujaan UEFA Cupissa. Cupin kolmannen kierroksen vastustaja HSV oli kuitenkin vahvempi yhteismaalein 2–1.


title: Queen Latifah

text: Queen Latifah (syntymänimeltään Dana Elaine Owens, s. 18. maaliskuuta 1970) on yhdysvaltalainen rap-laulaja ja näyttelijä.


title: Queen Latifah

text: Queen Latifah syntyi Newarkissa, New Jerseyssä 18. maaliskuuta 1970. Hänen vanhempansa erosivat, kun hän oli kahdeksanvuotias. Lempinimen Latifah (”mukava”) hän sai serkultaan.


title: Queen Latifah

text: Latifah alkoi beatboxata yhtyeessä nimeltä Ladies Fresh. Ensimmäisen levytyssopimuksensa hän solmi 18-vuotiaana vuonna 1988, ja julkaisi ensimmäisen levynsä "All Hail the Queen" vuotta myöhemmin. Albumit "Nature of a Sista" (1991) ja "Black Reign" (1993) seurasivat perässä. Jälkimmäinen levyistä sisälsi ”U.N.I.T.Y.”-singlen, josta Latifah sai ensimmäisen Grammy-palkintonsa. "Order in the Court" (1994) oli viimeinen Latifahin julkaisema rap-albumi. Seuraava levy "The Dana Owens Album" julkaistiin vasta vuonna 2004, ja se oli soul-/jazz-painotteinen.


title: Queen Latifah

text: Vuodesta 1993 vuoteen 1998 Latifah näytteli televisiosarjassa "Living Single", johon hän myös kirjoitti ja esitti tunnusmusiikin. Hänen ensimmäiset elokuvansa olivat vuonna 1991 julkaistut "Viidakkokuume" ja "Sekopäiden kotibileet". Hän sai parhaan naissivuosan Oscar-ehdokkuuden vuonna 2003 roolistaan musikaalielokuvassa "Chicago". Vastanäyttelijä Catherine Zeta-Jones kuitenkin vei palkinnon. "Chicago" voitti samana vuonna myös parhaan elokuvan Oscarin.


title: Queen Latifah

text: Latifah menetti vanhemman veljensä Lancen moottoripyöräonnettomuudessa vuonna 1992. Hänellä on myös kaksi vanhempaa sisarta ja yksi veli äitinsä toisesta avioliitosta.


title: Queen Latifah

text: Vuonna 1996 hänet pidätettiin marihuanan ja laittoman aseen hallussapidosta. Latifah sai sakkoja ja kaksi vuotta ehdonalaista vankeutta. Omaelämäkerrassaan "Ladies First: Revelations of a Strong Woman" Latifah kertoi veljensä kuoleman johtaneen masennukseen ja huumeidenkäyttöön.


title: Queen Latifah

text: Latifah kihlautui vuonna 2007 silloisen tyttöystävänsä Jeanette Jenkinsin kanssa aikeinaan mennä naimisiin sen laillistuessa. Pari on sittemmin eronnut.


title: Queen Latifah

text: Latifahilla on tähti Hollywoodin Walk of Famella. Hän on ensimmäinen rap-artisti, jolle tämä kunnia on myönnetty.


title: Palestrina (ooppera)

text: Palestrina on Hans Pfitznerin säveltämä kolminäytöksinen ooppera joka sävellettiin vuosina 1911 – 1915. Oopperan libretto, joka on säveltäjän käsialaa Giovanni Pierluigi da Palestrinan "Missa Papae Marcelliin" liityvän legendan. Tarinan mukaan teos teki niin suuren vaikutuksen Trenton kirkolliskokoukseen, että se hautasi aikeensa kieltää polyfonisen musiikin käyttö katolisessa kirkossa. Nykytutkimuksen näkemys on, että vaikka kyseistä väitettä ei voida pitää puhtaasti epätotena, on se kuitenkin suuresti liioiteltu. Pfitzner kuitenkin ilmeisesti uskoi tarinan paikkansapitävyyteen. Ooppera sai erittäin myönteisen vastaanoton ensiesityksessään vuonna 1917 ja sitä pidettiin hienostuneena, jalon rauhallisena ja ylevänä. Se on edelleen suosittu saksankielisessä maailmassa, mutta sitä esitetään muualla varsin vähän.


title: Palestrina (ooppera)

text: Teos käyttää monia musiikillisia tyylisuuntia ja yhdistelee vaikutteita Richard Wagnerin ja Richard Straussin oopperoista sekä Johannes Brahmsin sinfonioista.


title: The Answer

text: The Answer on pohjoisirlantilainen rockyhtye, joka perustettiin 2000-luvun alkupuolella. Yhtye soittaa lähinnä 1970-luvun tyylistä hard rockia, mutta myös blues rockillakin on ollut vaikutusta yhtyeeseen. The Answerin suurimpia esikuvia ovat muun muassa Led Zeppelin, Aerosmith, Free ja Whitesnake. Vuonna 2005 Classic Rock Magazine äänesti The Answerin 'parhaaksi tulokasyhtyeeksi', mikä toi lisää kuuluisuutta yhtyeelle.


title: The Answer

text: Yhtye on esiintynyt Suomessakin. Ensimmäisen keikkansa bändi soitti Helsingin Tavastia-klubilla 7. helmikuuta 2007 ja toisella kertaa The Answer nähtiin Turun Ruisrockissa 8. heinäkuuta.2007. The Answerin kolmas Suomen konsertti oli australialaisen hard rock -yhtyeen AC/DC:n lämmittelijänä Helsingin Olympiastadionilla 17.6.2009.


title: Vanhaenglanninlammaskoira

text: Vanhaenglanninlammaskoira on Isosta-Britanniasta peräisin oleva lammaskoira.


title: Vanhaenglanninlammaskoira

text: Vanhaenglanninlammaskoira on suurikokoinen, lihaksikas ja tuuheaturkkinen koira. Koiran takaosa on yksivärinen, väriltään joko siniharmaan, harmaan tai sinisen sävyinen. Pohjaväri on valkoinen ja siinä voi olla edellä mainitun värisiä läikkiä. Koiran tulisi olla sopusuhtaisen näköinen, urosten minimi säkäkorkeus on 61 cm ja narttujen 56 cm. Silmät voivat olla siniset tai ruskeat myös kaksiväriset, eli toinen silmä on ruskea ja toinen sininen.


title: Vanhaenglanninlammaskoira

text: Vanhaenglanninlammaskoira on rohkea, uskollinen ja luotettava. Se ei ole ollenkaan hermostunut tai aggressiivinen aiheettomasti. Se on seurallinen ja leikkisä koira, joka nauttii paljon kaikenlaisesta liikunnasta. Vanhanenglanninlammaskoiran luonne riippuu kuitenkin yksilöllisesti koirasta. Toiset yksilöt vartioivat hurjasti reviiriään ja toiset valitsevat rauhallisen paikan, josta sitä vartioivat.


title: Vanhaenglanninlammaskoira

text: Vanhaenglanninlammaskoira on syntynyt Isossa-Britanniassa Walesin alueella 1870-luvun aikoihin. Siellä sitä käytettiin paimentamaan lampaita ja se joutuikin työskentelemään ulkona paljon, jonka ansiosta sen turkki on hyvin säänkestävä. Vanhaenglanninlammaskoirien ensimmäinen rotujärjestö perustettiin Isoon-Britanniaan vuonna 1888. Ajan kuluessa rodun käyttö työkoirana on vähentynyt todella paljon. Ennen typistämiskiellon voimaan tulemista rodun yksilöiltä typistettiin häntä, eikä luonnostaan töpöhäntäisiä rodun edustajia ole ilmeisesti koskaan syntynyt.


title: David Gray

text: David Gray voi olla


title: Ylivieskan Jääkarhut

text: Ylivieskan Jääkarhut eli lyhyemmin YJK on ylivieskalainen jääkiekkoseura, joka pelaa Suomen neljänneksi korkeimmalla sarjatasolla Jääkiekon II-divisioonassa. Seura on perustettu vuonna 1998. Kausi 2006-2007 oli sille toinen Suomi-sarjassa lohkossa 2. Ensimmäisellä kaudellaan seura 2005-2006 uusi sarjapaikkansa vasta karsintojen kautta. Karsintasarjassa joukkue sijoittui toiseksi kolmen parhaan saatua paikan Suomi-sarjaan. Toisella kaudellaan Suomi-sarjassa sillä ei ollut vaara pudota, koska sarja laajentui. Tällöin YJK sijoittui lohkonsa yhdeksänneksi eli viimeistä edelliseksi. Tuolloin se keräsi kauden aikana 31 pistettä, kun edellisellä kaudella niitä oli tullut ainoastaan 20. Joukkueen kotikenttä on Ylivieskan jäähalli. Sen katsojakapasiteetti on 1500. Joukkuetta valmentaa Janne Saarela sekä apuvalmentaja Pekka Palo.


title: Grasshopper

text: Grasshopper voi tarkoittaa seuraavia:


title: Friedrich Cerha

text: Friedrich Cerha (s. 17. helmikuuta 1926 Wien) on itävaltalainen säveltäjä ja kapellimestari. Cerha on tehnyt tilaustöitä lukuisille orkestereille, musiikkifestivaaleille ja organisaatioille, muun muassa Wienin radion sinfoniaorkesterille ja Itävallan kulttuuri- ja opetusministeriölle. Vuonna 1986 Cerhalle myönnettiin Itävallan valtionpalkinto, jonka hän lahjoitti nuorten säveltäjien teosten esittämistä varten.


title: Friedrich Cerha

text: Cerha aloitti vuonna 1962 Alban Bergin keskeneräiseksi jääneen oopperan "Lulun" viimeisen näytöksen viimeistelytyön, mutta ooppera esitettiin kokonaisuudessaan vasta vuonna 1979.


title: Jan DeGaetani

text: Janice (Jan) DeGaetani (10. heinäkuuta 1933 – 15. syyskuuta 1989) oli yhdysvaltalainen klassista musiikkia esittänyt laulaja, äänialaltaan mezzosopraano.


title: Jan DeGaetani

text: DeGaetani opiskeli Juilliard Schoolissa ja esiintyi uransa aikana muun muassa New Yorkin filharmonikkojen, Philadelphian orkesterin, Berliinin filharmonikkojen, n ja Chicagon sinfoniaorkesterin kanssa. Hänen ensiesiintymisensä New Yorkissa oli 1958.


title: Jan DeGaetani

text: DeGaetani toimi professorina Eastman School of Musicissa ja vuodesta 1973 kuolemaansa Aspenin musiikkijuhlien nimikkotaiteilija. DeGaetanin johdolla opiskelivat sopraanot Dawn Upshaw, Karen Holvik ja Renée Fleming sekä baritoni William Sharp.


title: Jan DeGaetani

text: DeGaetanin levyttämiin säveltäjiin kuuluvat muun muassa Stephen Foster, Arnold Schönberg, Maurice Ravel, Johannes Brahms, Alfonso X El Sabio, Modest Musorgski, Sergei Rahmaninov ja Ernest Chausson. Laulaja menehtyi leukemiaan 56-vuotiaana.


title: Katri-Helena Eskelinen

text: Katri-Helena Eskelinen (8. huhtikuuta 1925 Siilinjärvi – 14. heinäkuuta 2014 Siilinjärvi) oli ministeri ja kansanedustaja. Keskustaa edustanut Eskelinen oli Kuopion läänin vaalipiiristä valittu edustaja vuosina 1966–1987. Hän toimi toisena sosiaali- ja terveysministerinä sekä 1970–1971 että 1979–1982.


title: Katri-Helena Eskelinen

text: Eskelinen tunnettiin periaatteellisesta toiminnasta muun muassa perhepolitiikassa. Hän puhui voimakkaasti pienten lasten kotihoidon puolesta. Vuonna 2015 Siilinjärven kunta järjesti "Kaikkien aikojen siilinjärveläinen" -äänestyksen jonka Eskelinen voitti. Eskeliselle myönnettiin kotiseutuneuvoksen arvonimi vuonna 1988.


title: Satellite

text: Satellite on Rockyhtye P.O.D.:n viides albumi. Albumi julkaistiin 2001 samana päivänä kun Syyskuun 11. päivän iskut sattuivat. 133 000 myydyn kopion jälkeen albumi debytoi sijalla 6 Billboardin Top 200 listalla. "Satellitesta" tuli yhtyeen myydyin levy myyden yli 3 miljoonaa kappaletta pelkästään Yhdysvalloissa.


title: Satellite

text:
Levyltä julkaistiin neljä singleä musiikkivideoineen: "Alive", "Youth of The Nation", "Boom" ja "Satellite". Singlet "Alive" ja "Youth of The Nation" menestyivät myös erityisen hyvin listoilla.
Vuosi alkuperäisen painoksen jälkeen Satellitesta julkaistiin erikoispainos, joka sisältää seuraavat bonusraidat:


title: Satellite

text: Billboardin (Pohjois-Amerikka) listatiedot:


title: Amerikankettukoira

text: Amerikankettukoira ("American Foxhound") on amerikkalainen suhteellisen suurikokoinen petoriistakoira. Se on ollut Virginian virallinen osavaltiokoira vuodesta 1966 lähtien.


title: Amerikankettukoira

text: Amerikankettukoiraurosten säkäkorkeus on 56–64 cm ja narttujen 53–61 cm. Sillä on paksu turkki ja karvapeite on lyhyttä, turkin väreistä ovat kaikki sallittuja. Silmät ovat ruskeat tai pähkinänruskeat. Nykyisin on olemassa useita eri jalostuslinjoja jotka poikkeavat toisistaan ulkonäöllisesti, kuten Walker, Goodman, Trigg, July ja Penn-Marydel.


title: Amerikankettukoira

text: Amerikankettukoiralla on nopea ajotapa ja voimakas riistavietti. Se on erinomainen petoriistakoira. Ihmiselle rauhallinen ja avoin.


title: Amerikankettukoira

text: Amerikankettukoira on yleisterve rotu. Rodun jalostaminen on Suomessa melko hankalaa, koska se on Suomessa vielä melko harvalukuinen. Amerikankettukoiria pyritään tuomaan muista maista Suomeen, jotta rodun terveys saataisiin pysymään jatkossakin yhtä hyvänä. Yksilöitä Suomessa on 717.


title: Amerikankettukoira

text: Rodunjalostus on peräisin 1700-luvun Viriginiasta ja Marylandista, Yhdysvalloista. Rotu polveutuu muun muassa englantilaisista sekä ranskalaisista ajokoirista. Yhdysvalloissa ensimmäinen amerikankettukoira rekisteröitiin American Kennel Clubin rekisteriin vuonna 1886. Vuonna 1994 saapuivat Suomeen ensimmäiset rodun edustajat ja ensimmäiset rekisteröinnit Suomessa tehtiin vuonna 1995.


title: Veikko Ilmari Rytkönen

text: Veikko Ilmari Rytkönen (9. toukokuuta 1924 Kiuruvesi – 30. lokakuuta 1990 Kiuruvesi) oli suomalainen poliitikko, joka toimi Suomen kansan demokraattisen liiton kansanedustajana (1962–1965) sekä Kansan Raittiusliiton puheenjohtajana. Pienviljelijän ja raittiussihteerin töitä tehnyt Rytkönen nousi eduskuntaan Esa Hietasen tilalle 25. lokakuuta 1962. Rytkönen oli myös Kiuruveden kunnavaltuutettu ja kahdesti presidentin valitsijamies (1962 ja 1968).


title: Tony Thompson

text: Tony Thompson (15. marraskuuta 1954 – 12. marraskuuta 2003) oli yhdysvaltalainen sessiorumpali. Hänellä oli antiguabarbudalaisia sukujuuria.


title: Tony Thompson

text: Thompson syntyi New Yorkissa ja teki pitkäaikaista yhteistyötä Chicin kanssa. 1970-luvulla hän rummutti myös Labelle-yhtyeelle.


title: Tony Thompson

text: Chicin hajottua väliaikaisesti 1983 Thompson esiintyi rumpalina muun muassa Jody Watleyn, Madonnan, Rod Stewartin, Robert Palmerin, Mick Jaggerin ja David Bowien levytyksillä.


title: Tony Thompson

text: Thompson oli jäsen Power Station -yhtyeessä ja esiintyi vuoden 1985 Live Aid -hyväntekeväisyyskonsertissa. Thompsonin liittymistä Led Zeppeliniin harkittiin, mutta suunnitelman esti hänen loukkaantumisensa auto-onnettomuudessa 1986.


title: Tony Thompson

text: Thompson kuoli munuaissyöpään kolme päivää ennen kuin olisi täyttänyt 49 vuotta.


title: Julius Caesar (ooppera)

text: Julius Caesar (, HWV 17) on viides Georg Friedrich Händelin Lontoon Royal Academy of Musicille säveltämä "opera seria". Sen ensiesitys pidettiin 20. helmikuuta 1724. Ensiesityksen solistit olivat aikakauden tunnetuimpien laulajien joukossa: Caesarin roolin esitti kastraattilaulaja Senesino ja Kleopatran roolin kuuluisa prima donna Francesca Cuzzoni. Teos on yksi Händelin parhaista ja kuuluisimmista oopperoista.


title: Julius Caesar (ooppera)

text: Nicola Francesco Haym kirjoitti sen libreton, joka oli aikakauden suositun kansantarinan sovitus. Toisin kuin William Shakespearen noin 100 vuotta aikaisempi näytelmä, tarina on yksinkertainen sankaritarina, jossa Caesar pelastaa prinsessa Kleopatran tämän veljen Ptolemaioksen kynsistä. Teos noudattelee aikakauden "opera serian" konventioita musiikillisesti, mutta poikkeaa niistä aiheensa vuoksi. Historiallisen rakkaustarinan kuvaaminen eroaa aikakauden opera serioiden perinteisesti antiikin mytologisista aiheista.


title: Julius Caesar (ooppera)

text: Ooppera saavutti ensiesityksellään suuren suosion ja sitä esitettiin Lontoossa uudelleen vuosina 1725, 1730 ja 1732. Oopperaa esitettiin myös Englannin ulkopuolella, muun muassa Hampurissa ja Braunschweigissa vuonna 1725.


title: Gascognenbassetti

text: Gascognenbassetti () polveutuu grand bleu de gascognesta ja sitä tavataan erityisesti Gascognen alueella. Suomeen rotu tuli vuonna 2003. Rotu muistuttaa rakenteeltaan, kooltaan ja luonteeltaan erästä toista ranskalaista ajokoirarotua, basset artesien normandia. Basset bleu de Gascognen sininen väritys muodostuu mustista täplistä valkoisella pohjalla. Päässä ja rungossa voi olla suurempia mustia läikkiä.


title: Bianchi

text: F.I.V. Edoardo Bianchi S.p.A on italialainen, maailman vanhin yhä toimiva polkupyörävalmistaja. Yritys perustettiin vuonna 1885 ja se valmisti myös autoja vuosina 1900–1939 sekä moottoripyöriä vuosina 1897–1967.


title: Bianchi

text: Edoardo Bianchi perusti vuonna 1886 polkupyöriä valmistavan yrityksen pieneen milanolaiseen kauppaan Via Nirone -kadulle. Sittemmin Bianchista on tullut yksi maailman arvostetuimmista polkupyörävalmistajista. F.I.V. Edoardo Bianchi S.p.A ja sen tytäryritykset (kuten Legnano, Gitane, Puch ja Chiorda) kuuluvat ruotsalaisen Grimaldi Industri AB:n omistamaan Cycleurope Groupiin. Bianchi on tuonut lajiin monia merkittäviä teknisiä uudistuksia, kuten samankokoisten ilmarenkaiden käyttö. Yritys valmistaa maantie-, maasto- sekä ratapyöriä. Parhaiten Bianchi tunnetaan kilpapyöristään, jotka suunnitellaan "Reparto Corsen" (kilpailuosaston) tehtaalla Trevigliossa, Bergamossa, Italiassa.


title: Bianchi

text: Bianchi USA on Bianchin Yhdysvalloissa toimiva tytäryhtiö. Yhtiö toimii Haywardista, Kaliforniasta käsin ja se suunnittelee polkupyöriä pelkästään Yhdysvaltojen markkinoille. Polkupyörät valmistetaan Taiwanissa ja Italiassa.


title: Bianchi

text: Bianchin ajajat ovat olleet voitokkaita Ranskan ja Italian ympäriajoissa. Useat ajajat eri aikakausilta liitetään Bianchiin, muun muassa Fausto Coppi ja Felice Gimondi. Myös Danilo di Luca, Mario Cipollini, Marco Pantani, Moreno Argentin ja Jan Ullrich ovat kaikki ajaneet Bianchin valmistamilla pyörillä. Kauden 2006 loppuun Bianchi sponsoroi UCI ProTouriin osallistuvaa Liquigas-tallia.


title: Bianchi

text: Bianchin polkupyörät on perinteisesti maalattu turkoosilla Celeste-nimisellä maalilla, joka tunnetaan myös Bianchin vihreänä. Celeste-väri on Bianchin omistama tavaramerkki. Värin historiaan liittyy useita tarinoita: erään tarinan mukaan väri kuvastaa Milanon taivaan sävyä ja toisen mukaan kyseessä on Italian kuningattaren, jolle Bianchi valmisti polkupyörän, silmien väri. Kolmannen tarinan mukaan Bianchi sai toisen maailmansodan aikaan runsaasti ylijäämämaalia Italian armeijalta, jota sekoitettiin oikeaan sävyyn. Neljännen mukaan väri on silkka vahinko, jonka kilpatalli teki juuri ennen Italian ympäriajoa.


title: Payable on Death

text: Payable On Death on metalyhtye P.O.D.:n viides studioalbumi. Se julkaistiin vuonna 2003. Siltä julkaistiin kaksi singleä, "Will You" ja "Change The World".


title: Payable on Death

text: Vaikka levy on jo kuudes P.O.D.:n albumi, se on ensimmäinen yhtyeen omaa nimeä kantava levy. Ennen albumia yhtye kokikin suuria muutoksia, sillä yhtyeen kitaristi vaihtui Marcos Curielista Jason Trubyyn. Lisäksi yhtye ilmoitti keskittyvänsä enemmän siihen millaista musiikkia he tekevät, kuin siihen millaista suosiota he saavuttavat. Albumi olikin jollain lailla uuden P.O.D.:n syntyminen.


title: Senesino

text: Senesino (alun perin Francesco Bernardi, 1686 Siena – 27. tammikuuta 1759) oli italialainen altto-kastraattilaulaja. Senesino työskenteli Dresdenin hovissa vuosina 1717–1720 ja tämän jälkeen muutti Lontooseen, jossa esiintyi Georg Friedrich Händelin oopperaseurueessa laulaen pääroolit useissa Händelin oopperoissa (muun muassa Julius Caesarin Caesarin roolin vuonna 1724). Senesinon ääni oli tunnettu voimastaan ja hän oli taidokas koloratuuran ja ilmeikkään laulun esittäjä. Hän ajautui riitoihin Händelin kanssa vuonna 1733 ja liittyi kilpailevaan oopperaseurueeseen "Opera of the Nobilityyn". Vuonna 1736 hän palasi Italiaan.


title: Senesino

text: Senesino oli toisen tunnetun kastraattilaulajan Farinellin aikalainen.


title: Sotkajärvi (Hattula)

text: Sotkajärvi on Kanta-Hämeessä Hämeenlinnassa ja Hattulassa sijaitseva järvi, joka kuuluu Kokemäenjoen vesistön Loimijoen valuma-alueella Pyhäjärven alueeseen. Järvi kuuluu Myllyjoen valuma-alueella Pehkijärveen laskevaan Teuronjoen valuma-alueeseen, jonka keskusjärven eli Rautijärven pohjoiseen Kuorijoen reittiin se kuuluu.


title: Sotkajärvi (Hattula)

text:
Järven pinta-ala on 211 hehtaaria ja sen pituus on 3,0 kilometriä ja leveys 1,4 kilometriä. Siihen laskee 18 metsä- tai suo-ojaa. Lännestä laskee Salkoniemen pohjoispuolelle Ojajärven laskuoja ja pohjoispäähän Taipaleenlahteen laskee Pukarojärven laskuoja. Järven luusua sijaitsee järven eteläpäässä, josta saa alkuunsa kilometrin pitkä Kuorijoki, joka laskee Päällisen ja Alasen läpi Rautijärveen.
Järven rantaviiva on 23 kilometriä pitkä ja sen ranta on pääosin moreenipohjaista metsämaastoa, joka on vain paikoin soistunutta. Järven rantavesissä on runsaasti kiviä ja pieniä luotoja, joita on yli 50. Suurempia saaria on melkein 40, joista nimettyjä ovat Selkäsaaret ja Koivusaaret. Rannoille on rakennettu kohtuullisesti loma-asuntoja, joille johtaa tiet Kuuslammin kylältä. Hämeenlinnan ja Tammelan välinen raja kulkee järven länsipuolelta ohi noin 100−500 metrin päästä. Sen sijaan Hattulan ja Hämeenlinnan välinen raja oikaisee järven yli.


title: Sotkajärvi (Hattula)

text: Sotkajärveä lähin kauppa on Teuron kyläkaupan lopetettua Tammelassa tai Iittalassa, joihin on hieman sijainnista riippuen melko sama matka. Matkaa Helsinkiin on noin 120 kilometriä ja Forssaan ja Hämeenlinnaan kumpaankin noin 30 kilometriä. Valtatie 10 Turusta Hämeenlinnaan kulkee vähän matkan päästä Teuron kylästä.


title: Sotkajärvi (Hattula)

text: Sotkajärvi on humuspitoinen ja karu järvi, jonka vedenlaatu on tyydyttävä tai hyvä. Veden näkösyvyys vaihtelee 1,6−2,25 metriä eli se on lievästi sameaa. Vesi on myös lievästi hapanta. Fosforin määrä vedessä on hyvin alhainen, mutta typen määrät keskimääräistä suuremmat. Yleensä järvessä on talvella tyydyttävä happitilanne, mutta happi saattaa paikoin loppuakin. Veden viipymä järvessä on keskimäärin yksi kuukausi. Järveen on istutettu lahnoja.


title: Sotkajärvi (Hattula)

text: Sotkajärven vedenpinnan laskemisesta on tehtu anomus vuonna 1857. Järvenlasku on heikosti dokumentoitu, mutta vertaamalla nykykarttoja esimerkiksi vuoden 1884 Senaatin kartastoon, voidaan nähdä järvenlaskun aiheuttamia eroja rantaviivaan. Järven luoteiskulman rannan viereiset saaret ovat nykyään niemiä. Samoin nähdään Hevonniemen saaristossa, järven eteläosan saarissa ja niemissä ja eteläkärjen saarissa muutoksia. Karttojen perusteella tiedetään, että järven vedenpintaa on alennettu ennen 1880-lukua. Erään tarinan mukaan Sotkajärven laskun menettelystä oli syntynyt riita teurolaisten ja Saaren kartanonväen välille. Sen seurauksena Myllyharjun myllyn lasku-uoma tuhoutui liiallisen vedentuloon ja myllyn uoma syveni itsekseen. Harjun hiekka-ainesta joutui veden mukana Alaseen. Päällisen lasku-uoman syveneminen laski myös sitä.


title: Toksoplasmoosi

text: Toksoplasmoosi on "Toxoplasma gondii" -nimisen itiöeläimen toksoplasman aiheuttama ihmisten ja eläinten yhteinen parasiittitauti. Toksoplasma on yksisoluinen alkueläin, joka pystyy lisääntymään suvullisesti ainoastaan kissaeläinten suoliston limakalvossa. Tartunnan kotikissa saa yleensä syömällä raakaa taudinkantajaeläimen lihaa.


title: Toksoplasmoosi

text: Suomessa todetaan ihmisillä vuosittain 30–50 synnynnäistä toksoplasmoositapausta. Yleensä tartunnan saanut lapsi on aluksi oireeton, mutta myöhemmin voi alkaa ilmetä ainakin näkö- ja silmävaurioita. Vauriot koskettavat monesti myös kuuloa ja koko aivoja, ja joskus sairauteen liittyy kehitysvammaisuutta, vesipäisyyttä, lihasvelttoutta ja kouristelua. Toksoplasmoosiin voi sairastua myös myöhemmällä iällä. Aikuisiällä hankittu tartunta on usein lähes oireeton. Kaikkiaan maailman väestöstä noin 30–60 % lienee saanut tartunnan jossain elämänsä vaiheessa. Synnynnäinen toksoplasmoosi on huomattavasti harvinaisempaa. Raskaana olevien toksoplasmoosi hoidetaan sen sikiölle aiheuttaman vaaran vuoksi. Toksoplasma on vaarallinen sikiölle vain, jos raskaana oleva äiti saa ensi-infektion raskauden aikana. Vaaraa ei poikkeustapauksia lukuun ottamatta ole, jos äiti on jo jossain elämänsä vaiheessa sairastanut toksoplasmoositartunnan. Tämän voi testata tutkimalla, onko äidillä veressään toksoplasmoosin vasta-aineita.


title: Toksoplasmoosi

text: Toksoplasman kudoskystia esiintyy yleisesti mm. jyrsijöillä, linnuilla, lampailla, hirvillä ja sioilla. Tartunnan yleisyyttä edes tuotantoeläimissä ei ole kattavasti selvitetty, mutta mm. lampaista 24,6 % ja hirvistä 9,6 % on tutkimusten mukaan ollut seropositiivisia. Tartunnan jälkeen kissalla on taudin itämisaika 3–13 vrk, joissain tapauksissa yli 18 vrk, jonka jälkeen se alkaa erittää ulosteissaan miljoonittain itiömäisiä tartuttavia ookystoja. Tämä tartuttava vaihe kestää 1–2 viikkoa, ja tuolloin muutoin terve kissa alkaa kehittää "toxoplasma gondiin" vasta-aineita eikä tämän jälkeen yleensä enää kertaakaan elämänsä aikana eritä näitä ookystoja. Ookystat ovat hyvin kestäviä ja säilyvät maaperässä kuukausia, jopa vuosia. Toksoplasma voi olla hengenvaarallinen sen isännille, mutta yleensä tartunnat ovat lieväoireisia. "Toxoplasma gondii" voi olla vaarallinen myös kissalle.


title: Toksoplasmoosi

text: Vuonna 2014 uutisoitiin, että maitovalailta oli löytynyt toksoplasmoositartuntoja. Tämä liittyy muutoksiin arktisissa eliöyhteisöissä, jotka puolestaan olivat yhteydessä jäämassojen pienenemiseen arktisilla alueilla.


title: Toksoplasmoosi

text: Ihminen voi saada toksoplasmatartunnan kissalta ainoastaan syömällä jotain tartunnan saaneen ja sitä erittäneen kissan ulosteilla tahriintunutta. Ookystoja ei ole löydetty mm. kissojen turkista. Muita tartuntateitä ovat kudoskystia sisältävän lihan syöminen huonosti kypsennettynä; tartunta on suhteellisen yleinen mm. sialla, lampaalla ja hirvillä. Ookystoja sisältävää multaa voi myös joutua suuhun: esimerkiksi puutarhatöiden yhteydessä sitä jää helposti kynsien alle, ja sieltä se päätyy suuhun kynsiä pureskeltaessa tai ruokaa valmistettaessa. Huonosti puhdistettuihin, kypsentämättömiin vihanneksiin ja juureksiin tarttuu mukaan myös helposti ookystoja sisältävää multaa.


title: Toksoplasmoosi

text: Raskaaksi tuleminen ei ole syy luopua lemmikkikissasta toksoplasmoosin pelossa. Sikiötä vahingoittavan taudin voi saada mikäli saa infektion raskauden aikana tai juuri ennen sitä. Tarvittaessa sekä äidiltä että kissalta voidaan tutkia vasta-ainetestillä, ovatko he jo sairastaneet toksoplasmoosin. Jos sekä äiti että kissa ovat negatiivisia, tartuntamahdollisuus on olemassa, jos kissa päästetään pyydystämään ulkona vapaana saalista tai sille syötetään raakaa lihaa. Ookystojen kypsyminen taudinaiheuttajiksi (= sporuloituminen) kestää ulosteessa 1–5 vrk, joten hiekkalaatikon puhdistaminen päivittäin on kumihanskojen käytön ohella toimiva suojatoimenpide. Tartuntaa voi vältellä tehokkaammin huolehtimalla raskauden aikana huolellisesta käsi- ja elintarvikehygieniasta sekä välttämällä lihaa mediumina tai raakana.


title: Toksoplasmoosi

text: Vuonna 2009 Marylandin yliopiston tutkijat osoittivat ensimmäistä kertaa yhteyden itsemurhayritysten ja toksoplasmoosin välillä. Ihmiset, joilla oli toksoplasman vasta-aineita veressään, olivat suuremmalla todennäköisyydellä yrittäneet itsemurhaa. Toksoplasman kantajien itsemurhayrityksen todennäköisyys oli puolitoistakertainen verrattuna loisettomiin, ja itsemurhan todennäköisyys oli sitä suurempi, mitä enemmän heillä oli vasta-aineita.


title: Toksoplasmoosi

text: Vuonna 2006 valmistuneessa tutkimuksessa toksoplasmoosilla todettiin olevan merkittävä yhteys neuroottisuuteen. Toksoplasman on epäilty aiheuttavan skitsofreniaa asettuessaan aivoihin. Se vaikuttaa ihmisen dopamiinijärjestelmään entsyymiensä avulla. Asia on tullut esille jo 1950-luvulla, kun on todettu, että skitsofreniaa sairastavilla on vasta-aineita 2–3 kertaa todennäköisemmin kuin muilla. Skitsofreniapotilaiden dopamiinijärjestelmä on erilainen kuin terveillä. Skitsofrenialääke haloperidoli estää toksoplasman toimimisen. Teoria vaatii kuitenkin vielä lisätutkimuksia.


title: Hazem Ali

text:
Hazem Ali (s. 20. joulukuuta 1978, Chicago, Illinois) on yhdysvaltalainen painija, joka työskentelee World Wrestling Entertainment'issä eli WWE:ssä managerina. Hän toimi samoalaisen Umagan managerina tämän kuolemaan joulukuussa 2009 saakka. Hänet tunnetaan parhaiten nimellä Armando Alejandro Estrada.
Hän oli ECW:n johtajahahmo mutta hänet erotettiin.


title: Todd Brunson

text: Todd Alijondro Brunson (s. 7. elokuuta 1969) on yhdysvaltalainen pokeriammattilainen ja pokerilegenda Doyle Brunsonin poika.


title: Todd Brunson

text: Todd Brunson ei kuuluisasta isästään huolimatta opetellut pokerinpeluuta ennen kuin collegessa. Hän jätti koulunsa kesken ja ryhtyi ammattilaiseksi. Suurimman osan pokeriurastaan hän on pelannut käteispelejä, usein yhdessä isänsä kanssa Bellagion kasinon suurimmissa käteispöydissä. Viime vuosina Brunson on kuitenkin alkanut pelata enemmän myös turnauksia.


title: Todd Brunson

text: Brunson on voittanut urallaan yhden World Series of Poker -turnauksen: vuonna 2005 hän oli ykkönen $ 2,500 Omaha Hi/Lo -turnauksessa. Näin Doyle ja Todd Brunsonista tuli ensimmäiset isä ja poika, jotka ovat molemmat voittaneet WSOP-rannekkeen. Todd Brunson kirjoitti isänsä "Super System 2" -kirjaan Seven Card Stud High Low Eight or Better -osion.Todd sijoittui vuoden 2007 world series of pokerin main eventissä sijalle 459 ansaiten 29,883$.


title: Todd Brunson

text: Poker Superstars -kutsuturnauksen toisella kaudella vuonna 2005 Brunson tuli toiseksi Johnny Chanin jälkeen. Seuraavana vuonna hän oli jälleen finaalissa, mutta oli tällä kertaa ykkönen voittaen Antonio Esfandiarin ja ansaiten 400 000 dollaria. Poker Superstarsin neljäsfinalistien ilmaiskutsuturnauksessa helmikuussa 2006 Brunson otti voiton ja puolen miljoonan dollarin ykköspalkinnon.


title: Todd Brunson

text: Brunson on ollut mukana myös televisioidussa Ultimate Poker Challenge -turnaussarjassa ja pelannut GSN:n "High Stakes Pokerin" kolmella ensimmäisellä tuotantokaudella.


title: Todd Brunson

text: Elokuussa 2007 Brunsonin pokeriuran turnausansiot ylittivät 3,0 miljoonaa dollaria.


title: Oona Kiviranta

text: Oona Eila Marjaana Kiviranta on kuvitteellinen hahmo televisiosarjassa "Salatut elämät". Vuosina 2007–2010 häntä näytteli Sara Lohiniva. Aiemmin häntä ovat näytelleet Anni Weppling ja Linnea Lindström vuosina 2003–2004 sekä Wilhelmiina Seppä vuosina 2004–2006. Hahmo poistui sarjasta toistaiseksi vuonna 2010. Tämän jälkeen hän on esiintynyt sarjaan perustuvassa elokuvassa "Nightmare – painajainen merellä", joka sai ensi-iltansa loppuvuodesta 2012, sekä vuonna 2014 sen jatko-osassa "Nightmare 2 – Painajainen jatkuu".


title: Oona Kiviranta

text: Oona on Kari Taalasmaan ja Laura Kivirannan tytär. Oona syntyi Lauran ollessaan kotipaikkakunnallaan Oulussa selvitämässä ajatuksiaan, kun Kari oli joutunut rikollisille teille ja tätä odotti oikeudenkäynti. Nykyään Oona asuu Ranskassa puolisonsa Miro Holmin kanssa ja heillä on yhteinen lapsi, jota ei ole sarjassa näytetty. Oonalla on Sauli-niminen velipuoli äitinsä puolelta. Oonan ollessa tarhaikäinen, Sauli muutti Australiaan, mutta lähetti sieltä Oonalle toisinaan postikortteja. Karin adoptiopoika Benjamin Taalasmaa on Oonan adoptioveli. Oonan isänpuoleiset isovanhemmat ovat Ulla ja Seppo Taalasmaa. Äidin puolelta hänellä on isoäiti Eila Kiviranta. Oonalla oli myös jonkin aikaa narsistinen isäpuoli nimeltä Aaro Vaalanne, jota hän pelkäsi. Oonan ristiäisissä hänen kummeikseen nimitettiin Karin sisko Elina Taalasmaa ja tämän silloinen puoliso Daniel Ojala. Teini-ikäisenä Oona muutti äitinsä luota Taalasmaille asumaan isänsä kanssa, koska Oonan äiti Laura joutui Karin pyynnöstä mielisairaalaan Keski-Suomeen nähtyään jatkuvasti pahoja harhoja entisestä miehestään Aarosta.


title: Oona Kiviranta

text: Leikki-ikäisen, ruskeahiuksisen, Oonan lempilelu oli Karin ostama Moppe-koira, joka oli Oonalle todella tärkeä ja rakas unilelu. Kerran se oli kateissa, mistä syystä Oona oli surullinen. Sittemmin se löytyi Aaron auton takakontista, kun Aaro opetti Saulia ajamaan autoa. Aaro oli piilottanut sen sinne tahallaan, koska lelu oli Karin ostama. Moppe oli Oonan mukana vielä teini-ikäisenäkin. Nuorempana Oona oli ainakin hetkellisesti kiinnostunut hevosista ja vanhempana häntä kiinnostivat japanilainen kulttuuri sekä manga. Oonalla oli teini-ikäisenä mustat rastat ja persoonallinen tyyli, minkä hyväksyminen oli hänen äidilleen, Lauralle, hankalaa. Häntä kiinnosti myös japanilaiset pehmolelut. Kerran hänen poikaystävänsa Miro lahjoitti hänelle sellaisen.


title: Oona Kiviranta

text: Vanhemmat Laura ja Kari, isovanhemmat Seppo ja Ulla, Sauli-veli, Elina-täti ja nykyinen puoliso Miro ovat olleet Oonalle tosi tärkeitä. Lauraa kohtaan Oona on ollut ylisuojeleva Aaron takia. Kerran Oona auttoi Lauran pakoon mielisairaalasta.


title: Oona Kiviranta

text: Oonalla on yhteensä ollut neljä näyttelijää, vuonna 2004 Oonan vauvanäyttelijät vaihtuivat hieman alle kouluikäiseen näyttelijään. Ala-asteen aloittanut Oona poistui isänsä kanssa asumaan Tampereelle vuonna 2006. Vuonna 2007 Oonan saapuessa takaisin Pihlajakadulle näyttelijä vaihtui, koska hahmo oli kasvanut teini-ikäiseksi. Syksyllä 2007 hänen palatessaan hänen kerrottiin olevan 14-vuotias. Hän asui alun perin äitinsä kanssa Pihlajakadulla, mutta muutti samaan rappuun isänsä Karin luo, jossa myös hänen isoisänsä Seppo asui.


title: Oona Kiviranta

text:
Pienenä Oona ampui vahingossa parhaan ystävänsä Nikon äitiä Jenniä jalkaan, kun he löysivät Nikon kanssa Aaron virka-aseen lukitusta laatikosta ja ase laukesi. Kun Pihlajakatu 23 B:n hissi oli rakennusvaiheessa, Oona putosi hissikuiluun seurauksena siitä, että oli mennyt leikkimään liian lähelle kuilun reunaa. Teini-ikäisenä Oona pelasti Eero Vanalan parakista, missä Aaro piti Eeroa vankina.
"Salattujen elämien" spin-off-elokuvassa "Nightmare – Painajainen merellä" Oona lähti Peppi ja Sergei Kuulan seurueen mukana näiden häämatkaristeilylle. He kohtaavat siellä myös Miron ja Sampo Kaukovaaran, jotka ovat esittelemässä Jardinin tuotteita laivalla. Kun heitä aletaan uhkailla ja risteily on vähällä päättyä huonosti, Oona antaa Mirolle anteeksi, he suutelevat ja päättävät jatkaa seurustelua. Myös Oonan hiustyyli on muuttunut hänen sarjasta poistumisensa jälkeen. Elokuvassa hänellä on lyhyet oranssihtavat hiukset. Elokuvan jatko-osassa "Nightmare 2 – Painajainen jatkuu" Oona ja Miro kutsutaan Jiri Viitamäen perustamaan kesäkahvilaan lomasaarelle. Saarella Miro kosii Oonaa, joka suostui kosintaan Kari Taalasmaan yrittäessä kuitenkin estää Miron aikeet mennä naimisiin Oonan kanssa. Kun saarella alkaa tapahtumaan kummia, joutuvat Miro ja Kari pitämään yhtä ja pääsevät lopulta sopuun. Oona ja Miro kertovat myös odottavansa ensimmäistä lastaan ja Kari onnitteleekin tulevia vanhempia.
Oonan ensimmäinen poikaystävä, Joonatan Sievinen, jätti Sofia Salinin ihastuttuaan Oonaan, joka oli tällöin Sofian hyvä ystävä. Oona ei aluksi suostunut seurustelemaan Joonatanin kanssa, ettei loukkaisi Sofiaa, mutta myöhemmin hän uskaltautui suutelemaan Joonatania. Sofia sattui todistamaan tilanteen Pihlajakatu 23:n rapussa ja katkaisi välit Oonaan. Myöhemmin heistä tuli uudelleen ystäviä Sofian oppiessa hyväksymään Oonan ja Joonatanin suhteen. Joonatan oli Oonan tukena tämän äidin, Lauran, kärsiessä vakavista mielenterveysongelmista. Suhteensa loppupuolella Oona ja Joonatan olivat pahasti riidoissa ja Oonaan ihastunut, naapurissa asuva, Miro Holm pahensi riitoja tahallaan. Lopulta Oona ja Joonatan erosivat.


title: Oona Kiviranta

text: Oonan ja Miro Holmin välit olivat aluksi huonot ja he riitelivät lähes aina. He tutustuivat Oonan muuttaessa Lauran ja hänen entisestä asunnosta isänsä Karin asuntoon kahta kerrosta alemmas. Miro auttoi Oonaa muutossa ja he ystävystyivät. Miron äitipuoli oli tällöin Lauran serkku Salla Mattila, joka jäi asumaan Lauran vanhaan asuntoon. Tutustuttuaan paremmin muihin pihlajakatulaisiin nuoriin, Miro kiusasi Oonan silloista poikaystävää Joonatania, mistä Oona oli vihainen. Oonan ja Miron välit viilenivät entisestään, kunnes Miro kertoi Oonalle pitävänsä hänestä romanttisessa mielessä. Miro ja Oona alkoivat seurustella ja myöhemmin muuttivat Sallan luokse asumaan ja menivät kihloihin.


title: Oona Kiviranta

text: Myöhemmin Japanista Suomeen vaihto-oppilaaksi tullut Noa Okada vei Oonan majatalo Amandaan syömään. Isabella Holm antoi tietoisesti heille alkoholipitoista kuohuviiniä, vaikka nämä olivat pyytäneet alkoholitonta. Oona suuteli humalassa Noaa, minkä seurauksena hän lähti veljensä Saulin luokse Australiaan selvittämään tunteitaan. Oonan ollessa Australiassa, Peppi Puolakka kertoi vahingossa Mirolle, että se oli todellisuudessa Oona, joka suuteli Noaa eikä päin vastoin. Oona suuttui ja katkaisi välinsä Peppiin. Miro päätti jättää Oonan ja päätyi sänkyyn Pepin kanssa.


title: Oona Kiviranta

text: Pepin ja Miron yhden illan jutun seurauksena Peppi tuli raskaaksi. Peppi päätti aluksi pitää lapsen, mutta päätyi lopulta tekemään abortin. Oona järkyttyi Isabellan kertoessa totuuden. Hän jätti Miron eikä hyväksynyt Pepin anteeksipyyntöä. Rakastavaiset eivät meinanneet saada välejään selvitettyä. Oona päätti lähteä isänsä, äitipuolensa Noora Aution sekä tämän adoptiolapsen Benjaminin kanssa Keniaan. Miro päätti lähteä isänsä Jarkko Peltosen ja tämän naisystävän Tanja Jääskeläisen perässä Ranskaan. Oona ja Miro tapasivat lentokentällä ja sopivat riitansa. Siitä huolimatta molemmat lähtivat omiin suuntiinsa. Näin Oona poistui sarjasta vuonna 2010.


title: Oona Kiviranta

text: Kun Kari Taalasmaa vuonna 2014 palasi Pihlajakadulle, kertoi hän Oonan muuttaneen Ranskaan Miron luokse.


title: Annika Sievinen

text: Annika Cecilia Sievinen (26. toukokuuta 1988 - 26. toukokuuta 2006, es. Emmi Parviainen) on kuvitteellinen hahmo MTV3-kanavan esittämässä saippuasarjassa "Salatut elämät". Hän oli mukana sarjassa vuosina 2004–2007.


title: Annika Sievinen

text: Perusluonteeltaan Annika oli sanavalmis ja hieman kärkäskin mielipiteissään. Muodista kiinnostunut Annika seurasi trendejä ja shoppaili aika ajoin paljon ja haaveili myös itse muotisuunnittelijan urasta.


title: Annika Sievinen

text: Annikan perheeseen kuuluivat isä Lasse Sievinen ja äiti Paula Sievinen sekä siskot Katri ja Heli Sievinen. Annikan velipuolet ovat Lassen ja Armi Viitamäen lapsi Jiri Viitamäki, joka on samalla Annikan serkkupuoli, sekä Paulan ja Eero Vanalan lapsi Severi Sievinen. Kumpaakaan heistä Annika ei ehtinyt tuntemaan veljenään, sillä Severin syntymä ja Jirin biologisen isän paljastuminen tapahtuivat vasta, kun Annika oli jo kuollut. Annikan äiti, Paula, todettiin aivokuolleeksi vuonna 2014 ja hänen sydämensä siirrettiin Jirin tyttärelle Nellalle.


title: Annika Sievinen

text: Annikan sisko Katri tunnettiin Pihlajakadulla jo ennen muuta perhettä hänen ollessaan kihloissa Teemu Korhosen kanssa. Korhosten muuttaessa pois Pihlajakadulta ja kihlauksen purkaantuessa, muuttivat Sieviset Pihlajakadulle Korhosten vanhaan asuntoon. Annika muutti uuteen kotiin äitiään ja siskojaan hieman myöhemmin, koska hän oli vuoden vaihto-oppilaana Yhdysvalloissa. Lopulta myös isä Lasse palasi pysyvästi kotiin. Annikan oli aluksi vaikea oppia elämään taas perheensä kanssa uudessa kodissa ja uudessa paikassa.


title: Annika Sievinen

text: Ensimmäisenä Suomeen muutettuaan Annika sai isosiskonsa Helin poikaystävän Sauli Kivirannan tunteet kuumenemaan ja samalla sai tämän parhaan ystävän Kasper Koposen ihastumaan itseensä. Hän myös riiteli aika ajoin Helin kanssa palattuaan Suomeen. Suurimpia erimielisyyksiä tuottivat esimerkiksi se, että heidän piti jakaa yksi makuuhuone keskenään.


title: Annika Sievinen

text: Annika teeskenteli jonkin aikaa seurustelevansa tosissaan Kasperin kanssa ja he suutelivat kerran jos toisenkin, mutta kyllästyttyään Kasperin lapsellisuuteen hän iski silmänsä kahvilanpitäjä Ken Ojalaan. Jokin aika sitten alttarille jätetty Kentsu ei kuitenkaan kiinnostunut Annikasta siinä mielessä, varsinkin kun Annika oli häntä useamman vuotta nuorempi. Tällöin myös Annikan syömishäiriö alkoi paljastua. Hän haukkui itseään muun muassa valaaksi ja ajatteli olevansa ruma. Hän söi kerralla valtavia määriä herkkuja suruunsa, kunnes oksensi ruuat ulos ahmimisen alettua kuvottaa häntä.


title: Annika Sievinen

text: Kevään 2005 aikana paljastui pikkuhiljaa Annikan kärsivän bulimiasta, joka oli alkanut ilmeisesti jo hänen asuessaan Amerikassa. Eikä tilannetta helpottanut se, että hän päätyi harrastamaan Saulin kanssa seksiä Helin selän takana useamman kerran. Annika oli jo ehtinyt ihastua Sauliin ja elätteli jonkinlaisia toiveita, mutta pettyi kun kuuli Saulilta olleensa vain hetken juttu. Hän halusi paljastaa totuuden Helille, muttei voinut. Niinpä Annika alkoi tosissaan seurustelemaan Kasperin kanssa, vaikka aluksi hän käytti Kasperia vain välineenä tehdäkseen Saulin mustasukkaiseksi. Kasper oli Annikalle suuri tuki hänen bulimiansa aikana. Annika sai onneksi terapiahoitoa ja vähitellen pääsi eroon sairaudestaan. Lopulta Annika pystyi paljastamaan salaisuutensa myös perheelleen.


title: Annika Sievinen

text: Jo Yhdysvalloissa ollessaan Annika oli ryhtynyt piirtämään ja suunnittelemaan vaatteita. Aluksi tämä oli vain harrastus, mutta muutettuaan takaisin Suomeen Annika oli päättänyt ruveta luomaan uraa muotisuunnittelijana. Kasper kannusti Annikaa tämän haaveissa ja Annika sai ensimmäisen työpaikkansa Snow Teamista, jolle hän suunnitteli talvivaate Lumikiltin. Lumikiltistä tuli hitti Japania myöten ja tyttö meinasikin lopettaa koulun ja ryhtyä elättämään itsensä muotisuunnittelijana. Lasse ei tähän suostunut, ja myös Lumikiltin kysyntä lakkasi. Annikan ei auttanut muu kuin jatkaa koulunkäyntiä ja lopettaa muotiurasta haaveileminen. Annikan suunnittelemat "Cecilia S"-merkkiset vaatteet olivat myös myynnissä eräässä vaateliikkeessä jonkin aikaa, mutta vaatteiden menestyttyä hänen odotustensa vastaisesti, hän hylkäsi muotisuunnittelun kokonaan. Hieman ennen kuolemaansa Annika ryhtyi taas elämäniloisena suunnittelemaan vaatteita.


title: Annika Sievinen

text: Annikan ja Kasperin suhde loppui Annikan tavatessa salaperäisen Romeo Aron, mutta Kasper jäi varoittelemaan Annikaa tämän uuden ihastuksen huonoista puolista, kuten autovarkauksista ja huumeiden myymisestä. Kasper lähti vanhempiensa luo Brysseliin kevään 2006 päätösjaksossa ja Annika sai keskittyä rauhassa Romeoon ilman entisen poikaystävänsä häirintää. Romeo valehteli pitkään, että hänen saamansa kummalliset puhelut johtuivat alkoholisti-isästä, mutta myöhemmin paljastui, että Romeolla onkin yhteinen lapsi, Maija, ex-tyttöystävän Emma Ilolan kanssa. Annika sulatteli uutista jonkin aikaa ja päätti jatkaa elämäänsä Romeon ja Maijan kanssa. Sittemmin Annika oli jälleen vaarassa lopettaa koulun kesken, sillä hän lupasi Romeolle jäädä hoitamaan Maijaa kotiin Romeon ollessa päivät töissä. Romeo muutti yhdessä Maijan kanssa Sievisille ja pari meni kihloihin. Romeo kuitenkin purki kihlauksen saatuaan tietää, että Annika oli käskenyt Maijaa ja Emmaa poistumaan heidän elämästään. Annikan ja Romeon välit alkoivat lämmetä ja parin tulevaisuus näyttää jälleen toiveikkaalta, kunnes Annika menehtyi.


title: Annika Sievinen

text: Annika oli rannalla siskojensa ja ystäviensä kanssa juhlimassa 18-vuotissyntymäpäivänään. Myös Romeo tuli paikalle juhlimaan. Myöhemmin juhlien aikana Annika hyppäsi pää edellä veteen. Romeo huomasi, ettei tyttö nouse pintaan ja haki tajuttoman Annikan ystävänsä kanssa vedestä. Ensin Romeo ja sitten paikalle kutsutut ambulanssimiehet yrittivät elvyttää Annikaa, mutta oli jo liian myöhäistä. Annika oli lyönyt päänsä vedenalaiseen kiveen ja saanut surmansa. Romeo syytti itseään pitkään Annikan kuolemasta, sillä koki yllyttäneensä Annikaa hyppäämään veteen. Annikan viimeiset hetket sarjassa esitettiin helmikuussa 2007, mutta hautakiveen kuolinajaksi oli merkitty 26. toukokuuta 2006.


title: Heli Sievinen

text: Heli Anastasia Sievinen on Sannamaija Pekkarisen näyttelemä fiktiivinen henkilö saippuasarjassa "Salatut elämät". Hän on ollut sarjassa vuosina 2004–2007 ja 2009–2011. Lisäksi hän tehnyt lyhyitä vierailuita sarjaan huhtikuussa 2012, elokuusta lokakuuhun vuonna 2014 sekä toukokuussa 2015.


title: Heli Sievinen

text: Heli on älykäs ja vastuuntuntoinen tyttö. Hän on aina ollut hyvä oppilas ja menestyi opinnoissaan. Heli valmistui ylioppilaaksi keväällä 2006 ja aloitti opinnot Helsingin yliopistossa ja jatkoi opintojaan myöhemmin Pariisissa. Sieltä hän palasi myöhemmin Suomeen tekemään töitä. Saapuessaan sarjaan Helillä oli jokseenkin lyhyt, tummanruskea tukka. Palattuaan Suomeen vuonna 2009, Helin oli kasvattanut hiuksensa pidemmiksi. Myöhemmin vuonna 2012 hän oli leikkauttanut hiuksensa jälleen lyhyiksi ja värjännyt ne blondeiksi. Sama hiustyyli ja -väri nähtiin vielä vuonna 2014, mutta vuonna 2015 hiusväri oli vaihtunut vaaleanpunaiseen.


title: Heli Sievinen

text: Heli on Sievisten perheen keskimmäinen lapsi. Helin vanhemmat ovat Lasse ja Paula. Hänellä on kaksi siskoa, nuorempi Annika ja vanhempi Katri. Hänellä on myös kaksi nuorempaa velipuolta, Jiri Viitamäki ja Severi Sievinen. Helillä on ollut aina suhteellisen hyvät välit isäänsä, mutta äitinsä kanssa hän on tullut toimeen vaihtelevasti. Sarjaan saavuttuaan jonkin verran ristiriitoja äitinsä Paulan kanssa, sillä ei pitänyt tämän tavoista hoitaa kotia ja viettää aikaa perheen kanssa. Paula taas ei hyväksynyt Helin lesboutta. Myöhemmin heidän välinsä paranivat. Pikkusisko Annika kuoli keväällä 2007 hukkuessaan 18-vuotissyntymäpäivänään.


title: Heli Sievinen

text: Vuosina 2004-2006 Heli opiskeli lukiossa eikä tehnyt töitä, mutta valmistuttuaan ylioppilaaksi hän sai töitä Stellans-nimisestä kauppaketjusta. Sieltä hän otti lopputilin muuttaessaan Ranskaan syksyllä 2007. Palattuaan Suomeen hän sai töitä Routaketo Oy:stä, missä hän lopetti työt muuttaessaan Vaasaan, missä häntä jo odottikin uusi sarjassa tuntemattomaksi jäänyt työpaikka.


title: Heli Sievinen

text: Muutettuaan Pihlajakadulle Heli iski silmänsä Sauli Kivirantaan, jota piti hetkellisesti idioottina, mutta he päätyivät suutelemaan pulkkamäessä pian tutustumisensa jälkeen. Pari sopi alkavansa seurustelemaan vasta pitemmän ajan jälkeen, mutta Helillä oli vaikeuksia läheisyyden kanssa. Hän piti Saulista, mutta halusi olla varma, että Sauli on se oikea. Annika haukkui Heliä pihtariksi, kun Heli pidätteli sänkyyn menemistä Saulin kanssa. Tilanne eteni siihen, että Heli ilmoitti Saulille odottavansa seksiä avioliittoon asti. Sauli päätyi pettämään Heliä tämän pikkusiskon Annikan kanssa. Kun Heli sai tietää Saulin petoksesta, suhde meni katkolle. Tällöin Heli ei vielä tiennyt, että kyseessä oli ollut Annika. Heli antoi anteeksi ja he palasivat yhteen. Myöhemmin paljastui myös Annikan osuus tässä tarinassa. Saulin ja Helin suhde jatkui siitä huolimatta.


title: Heli Sievinen

text: Näihin aikoihin Helillä oli myös erimielisyyksiä Paulan kanssa tämän kodinhoidosta ja työstä. Heli pyysi rauhanturvaajana työskentelevää isäänsä Lassea muuttamaan kotiin. Lasse sai ulkoministeriöstä töitä ja muutti vuoden 2004 joulukuussa pysyvästi asumaan Pihlajakadulle.


title: Heli Sievinen

text: Heli tajusikin kiinnostuneensa saman sukupuolen edustajista ihastuttuaan opettajaansa Teresa Ala-Uotilaan, jolle hän uskalsi avautua Saulin painostuksesta seksiin. Teresa paljastui lesboksi ja Heli alkoi vältellä Teresaa, mutta sopi kuitenkin välit tämän kanssa. He päätyivät suutelemaan kevään 2005 päätösjaksossa. Suudelman jälkeen Heli meni puoliväkisin sänkyyn Saulin kanssa ja vasta sen jälkeen pystyi tunnustamaan Saulille olevansa kiinnostunut enemmän tytöistä kuin pojista. Heli ja Teresa aloittivat suhteen, jota he pitivät aluksi salassa, sillä Heli ei uskaltanut kertoa asiasta vanhemmilleen. Suhteen paljastuttua sitä vaikeuttivat Teresan koulusta saamat lähtöpassit, Paulan negatiivinen suhtautuminen sekä Teresan entisen tyttöystävän palaaminen takaisin kuvioihin. Teresaa alkoi vanha suola janottaa ja hän jätti Helin.


title: Heli Sievinen

text: Paulan pettymykseksi Heli ei kuitenkaan muuttunut takaisin heteroksi, vaikka Teresa häipyikin Pihlajakadun kuvioista. Paulan ahdasmielisyys vaikeutti äidin ja tyttären välejä pitkän aikaa, kunnes Paulakin oppi hyväksymään Helin seksuaalisen identiteetin.


title: Heli Sievinen

text: Ylioppilaaksi kirjoittanut Heli pääsi opiskelemaan Helsingin yliopistoon. Hän ei aluksi tullut toimeen opettajansa Taru Saariston kanssa, mutta alkoikin seurustella hänen kanssaan. Taru oli Helin tavoin kiinnostunut yhteiskunnallisista asioista ja myös älykäs. Suhde oli jonkin aikaa tauolla Tarun entisten kumppaneiden vuoksi. Yliopistossa hän sai myös uuden ystävän, Sami Pajolan, joka oli homoseksuaali. He olivat toisilleen tukena ja Sami työskenteli jonkin aikaa Kentaurissa. Myöhemmin Heli palasi yhteen Tarun kanssa, mutta ongelmia järjestyi jälleen, kun Taru sai unelmiensa työtarjouksen Ranskasta. Heli päätti lähteä suuren rakkautensa mukaan ja he muuttivat yhdessä Ranskaan.


title: Heli Sievinen

text: Kun Heli palasi Suomeen, hän ei suostunut kertomaan perheelleen, miksi he olivat Tarun kanssa eronneet. Lopulta selvisi, että Ranskassa asuessaan Heli jätti Tarun rakastuttuaan Iiris Kaukovaaraan. Iiris ja Heli olivat rakastavaisia, kunnes Iiris lähti Pariisista takaisin Suomeen ilmoittamatta siitä Helille yhtään mitään. Kun myöhemmin Helikin palasi takaisin Helsinkiin, he tapasivat sattumalta Pihlajakadun rappukäytävässä. Heli oli vihainen saatuaan tietää, että Iiris oli jättänyt kertomatta olevansa perheenäiti. Myöhemmin pari päätyi jonkinlaiseen sopuun ja lupasivat pitää suhteensa salassa. Helillä oli kuitenkin edelleen tunteita Iiristä kohtaan.


title: Heli Sievinen

text: Heli sai uuden työpaikan Routaketo Oy:sta. Kun Iiris osallistui samaan työprojektiin Helin kanssa he päätyivät suutelemaan. Iiris erosi myöhemmin miehestään ja Heli sai onnellisena viettää aikaa Iiriksen kanssa. Iiriksen valheiden myötä suhde kuitenkin kariutui ja muutti yksin takaisin Ranskaan.


title: Heli Sievinen

text: Myöhemmin Heli rakastui Sonya Fadigaan, joka tuli Afrikasta Suomeen tutustumaan Helin Routaketo Oy:n toimintaan. Suhde toimi aluksi hyvin, mutta loppui ennen aikojaan. Helillä oli nimittäin kova halu tulla äidiksi hoidettuaan paljon vauvaikäistä pikkuveljeään Severiä ja päätyikin keinohedelmöitykseen. Pian toive täyttyi ja Heli tuli raskaaksi. Sonya ei kuitenkaan ollut valmis perustamaan perhettä Helin kanssa ja jätti Helin ja lähti vähin äänin kotimaahansa Senegaliin. Pettynyt Heli jatkoi vauvan odotusta. Neuvolakäynnin yhteydessä kuitenkin selvisi, että Helin raskaus olikin kohdun ulkopuolinen, eikä Helillä ollut tällä kertaa mahdollisuutta tulla äidiksi. Murheen murtama Heli päätti jättää toiveen äidiksi tulemisesta.


title: Heli Sievinen

text: Sonyan jälkeen Heli keskittyi vain lapsen hankkimiseen ja päätti unohtaa naiset. Tämän jälkeen Helin veli- ja serkkupuoli Jiri sai raahattua Helin baariin etsimään seuraa. Ilta ei kuitenkaan tuottanut tulosta ja pettynyt Heli lähti taksilla kotiin. Taksikuskina ollut Kiia Hyvönen ihastui Heliin ja pyysi tätä heti treffeille. Heli ei kuitenkaan suostunut, mutta sai tilaisuuden tavata Kiia uudestaan unohdettuaan sateenvarjonsa Kiian taksiin. Pari päätti sopia treffit. Taidenäyttelyssä Kiia sai mystisen puhelun Hannelelta ja Heli päätteli Kiian olevan varattu. Pian kuitenkin selvisi, että Hannele oli Kiian pienen Anniina-tyttären lapsenvahti.


title: Heli Sievinen

text: Heli kuitenkin halusi keskittyä lapsen saamiseen ja pari päätti pysyä ystävinä. Heli sai idean adoptoimisesta ja kuulikin, että hänen ystävänsä Cindy Rintala oli raskaana ja aikoi antaa lapsen adoptioon. Cindy ja Heli tekivät sopimuksen, että Cindy antaisi lapsen Helille sen synnyttyä. Cindyn äidinvaistot kuitenkin heräsivät odotuksen aikana ja hän päätti perua adoption. Heli joutui pettymään taas. Hän oli suunnitellut itselleen ja vauvalle uutta elämää Vaasassa, mistä hän oli saanut uuden työpaikan. Adoption peruunnuttua Heli haki lohtua Kiian luota ja pari päätyi sänkyyn. Heli oli kuitenkin edelleen muuttamassa Vaasaan, sillä ei olisi kestänyt katsoa vierestä Cindyn kasvattavan lasta, ja pari erosi. Helin ollessa lähdössä lentokentälle, Pihlajakadulle tulleen taksin kuljettaja olikin Kiia, joka lupautui kuljettamaan Helin perille saakka. Kiia ilmoitti myös ottavansa Anniina-tyttärensä mukaan reissuun ja vihjasi, että voisi mahdollisesti alkaa etsiä Vaasasta töitä myös itselleen. Niinpä Heli muutti Kiian ja Anniinan kanssa yhdessä Vaasaan.


title: Heli Sievinen

text: Heli saapui Katri-siskonsa kanssa sarjaan vierailemaan huhtikuussa 2012 Paulan ja Lassen polttareihin ja häihin. Helin vieraillessa Pihlajakadulla hän kertoi menneensä Kiian kanssa kihloihin. Polttareiden ja häiden jälkeen hän lähti Katrin kanssa takaisin Vaasaan.


title: Heli Sievinen

text: Vuonna 2014 Heli ja Katri tulivat Pihlajakadulle Paulan jouduttua ammutuksi salaklinikan hyväntekeväisyysjuhlissa. Myöhemmin Heli ja Katri saapuivat kotiin ja hakivat pikkuveljensä Severin luokseen Vaasaan. Paulan kuoltua lapset palasivat Pihlajakadulle hyvästelemään Paulan.


title: Heli Sievinen

text: Heli saapui Pihlajakadulle jälleen toukokuussa 2015 hakemaan karanneen Severin takaisin Vaasaan. Heli tutustui Evaan, jonka kanssa heillä oli erimielisyyksiä Severin asian suhteen. Heli ja Eva alkoivat tappelemaan, kunnes Heli tajusi, että Severillä on koti-ikävä ja haluaisi kovasti jäädä Helsinkiin. Heli myös ajautui suutelemaan Evaa, mutta mitään muuta heidän välilleen ei kehittynyt ja Heli lähti takaisin Vaasaan.


title: Katri Sievinen

text: Katri Elisabeth Sievinen on Jutta Lehtisen esittämä kuvitteellinen hahmo televisiosarjassa "Salatut elämät". Hän on ollut sarjassa vakituisesti mukana vuosina 2003–2007 ja tehnyt lyhyitä vierailuja vuosina 2008, 2009, 2012 ja 2014. Katri nähdään "Salattujen elämien" spin-off-sarjassa "Pihlajasatu" vuonna 2019.


title: Katri Sievinen

text: Vaaleahiuksinen Katri saapui sarjaan keväällä 2003 silloisen opiskelukaverinsa Aamu Korhosen kautta. Katri pyöri Pihlajakadun kuvioissa ennen kuin hänen perheensä muutti asumaan Aamun perheen entiseen asuntoon, jossa Katri oli viettänyt aikaa jo silloin kun seurusteli vielä Aamun kaksoisveljen Teemun kanssa. Muut Sieviset muuttivat Pihlajakadulle vasta vuonna 2004.


title: Katri Sievinen

text: Katri on Sievisen perheen vanhin tytär. Hänen perheeseensä kuuluvat siskot Annika ja Heli, velipuolet Severi ja Jiri sekä vanhemmat Paula ja Lasse. Paulan kanssa Katri on aina ollut hyvin läheinen. Pikkusisko Annika menehtyi traagisesti vuonna 2007 ollessaan vain 18-vuotias.


title: Katri Sievinen

text: Ensimmäisinä vuosinaan sarjassa Katri opiskeli maalariksi. Kouluaikoinaan Katrilla oli huono maine useiden seurustelu- ja seksikumppaneidensa takia. Myöhemmin Katri työskenteli niin Kentaurissa, Stellanssissa kuin SnowTeamissakin eikä hän tehnyt paljoakaan koulutustaan vastaavia töitä.


title: Katri Sievinen

text: Katri on seurustellut vakituisesti Teemu Korhosen, Riku Jääskeläisen ja Taneli Halosen kanssa. Hänellä on ollut myös pari yhden illan juttua Ken Ojalan kanssa ja lyhyt suhde Pete Niirasen kanssa. Ossi Puolakka oli myös ihastunut Katriin ja suudelmia vaihdettiin, mutta muuta ei heidän välilleen lopulta kehittynyt.


title: Katri Sievinen

text: Teemu ja Katri tutustuivat Aamun kautta ja alkoivat seurustella. Aamu tosin paheksui Katrin huonon maineen takia veljensä tyttöystävää ja yritti vaikeuttaa suhdetta. Aamu myös koki, että Katri yritti ottaa hänen paikkansa perheessä. Aamun poikaystävä Ken päätyi sänkyyn Katrin kanssa saadakseen sänkykokemusta Aamua varten. Katri ehti jopa lyhyesti ihastua Kentsuun, mutta päätti jatkaa elämäänsä Teemun kanssa. He menivät myöhemmin kihloihin, mutta suhde päättyi, kun Teemu sai tietää Katrin olleen Kentsun kanssa sängyssä toistamiseen, ja Teemu muutti Lontooseen siskonsa kanssa. Alun perin oli ollut tarkoitus, että Katri olisi lähtenyt Teemun mukaan.


title: Katri Sievinen

text: Teemun muutettua pois Helsingistä alkoi Katri tapailla Kentaurin uutta työntekijää Rikua. Myös Katri itse aloitti työt Kentaurissa. Näihin aikoihin Katrin äiti ja vanhempi pikkusisko Heli muuttivat Pihlajakadulle. Syksyllä 2004 vaihto-oppilaana ollut perheen silloinen kuopus Annika palasi Suomeen. Myöhemmin samaisena syksynä perheen isä, Lasse, muutti myös Pihlajakadulle. Rikun paras ystävä Ossi sotki hieman Katrin ja Rikun kuvioita, mutta lopulta pari päätyi vakavaan suhteeseen Ossin jäädessä nuolemaan näppejään. Rikun alkoholismi kuitenkin rasitti suhdetta sen verran, että Katri jätti miehen ja aloitti seurustelun Tanelin kanssa.


title: Katri Sievinen

text: Katrilla ja Tanelilla tuntui sujuvan hyvin, mutta Tanelin äiti (myöhemmin isoäidiksi paljastunut) Irma ei pitänyt kaksikon romanssista. Hänestä Katri ei ollut Tanelille tarpeeksi hyvä. Sen lisäksi Katrilla oli yhä tunteita häntä kaipaavaa Rikua kohtaan. Tanelin ja Katrin yhteiselo ei sujunut enää niin hyvin kuin aiemmin, joten pari erosi riitojensa painamina. Katri palasi lohduttautumaan Tanelin käsivarsille, koska Riku oli kuollut. Taneli kuitenkin suuntasi kohti Kyprosta ja Katri jäi yksin.


title: Katri Sievinen

text: Rikun kuoleman ja Tanelin lähdön jälkeen Katri ei halunnut seurustella. Pete Niiranen kuitenkin oli hyvin kiinnostunut Katrista ja he alkoivat seurustelemaan. Juututtuaan hissiin Peten kanssa Katri joutui Peten raiskauksen uhriksi. Sen jälkeen Katrin oli hyvin vaikea enää asua Pihlajakadulla ja olla osa sen kuvioita. Hän päätti muuttaa Vaasaan asumaan.


title: Katri Sievinen

text: Syksyllä 2008 Katri tuli käymään kotona, koska hänen äitinsä oli kadonnut. Kun selvisi, että Paula on kunnossa, Katri palasi takaisin Vaasaan. Syksyllä 2009 Katri tuli taas Helsinkiin tervehtimään perhettään ja tervehtimään vastasyntynyttä pikkuveljeään Severiä. Katri esitteli perheelleen myös uuden miesystävänsä Johan Brunbergin. Lisää yllätyksiä Katri järjesti perheelleen hakemalla pikkusiskonsa Helin kotiin Pihlajakadulle.


title: Katri Sievinen

text: Katri palasi huhtikuussa 2012 Pihlajakadulle Heli-siskonsa kanssa juhlimaan vanhempiensa polttareita sekä häitä. Polttareiden ja häiden jälkeen hän palasi Helin kanssa takaisin Vaasaan. Vuonna 2014 Katri ja Heli palasivat Pihlajakadulle Paulan jouduttua ammutuksi salaklinikan hyväntekeväisyysjuhlissa. He palasivat hetkeksi Vaasaan, mutta tulivat myöhemmin kotiin hakemaan Severin luokseen Vaasaan. Paulan kuoltua Katri, Heli ja Severi tulivat Pihlajakadulle hyvästelemään Paulan.


title: Salla Laitela

text: Salla Hannele Laitela (ent. Tervajoki, o.s. Mattila, es. Hanna Kinnunen) on kuvitteellinen hahmo televisiosarjassa "Salatut elämät". Hahmo oli sarjassa mukana vuosina 2006–2010. Hahmo palasi vierailulle sarjan tv-oheissarjassa "Pihlajasatu" kesällä 2018. Salla palaa runkosarjaan vuonna 2019.


title: Salla Laitela

text: Salla saapui sarjaan keväällä 2006 tullessaan silloisen kihlattunsa Tuomo Tervajoen kanssa serkkunsa Laura Kivirannan häihin, jotka olikin yllättäen peruttu. Myöhemmin syksyn 2006 jaksoissa Salla muutti Pihlajakadulle samaan taloon Lauran kanssa Kempeleestä asti ensimmäisen yhteiseen kotiin Tuomon kanssa, mutta parin suhde päättyi kuitenkin eroon. Vajaan neljän vuoden aikana, ennen poistumistaan, Salla ehti mennä kahdesti naimisiin ja asua kahdessa eri asunnossa Pihlajakadulla. Salla poistui sarjasta 15. tammikuuta 2010 esitetyssä jaksossa, jossa hän lauloi junassa, jolla poistui, Ressu Redfordin kanssa laulua "Taas aurinko nousee".


title: Salla Laitela

text: Salla on puhelias ja temperamenttinen sekä ajoittain ärsyttävä ja mustasukkainen. Uteliaalla Sallalla on tapana nuuskia toisten asioita. Salla rakastaa perhettään vilpittömästi ja yrittää pitää perheen puolia kaikin keinoin. Hän haluaa ulkopuolisten ajattelevan elämänsä olevan onnellista. Salla on kokenut myös paljon vastoinkäymisiä, mikä on lujittanut hänen luonnettaan.


title: Salla Laitela

text: Koulutukseltaan Salla on tradenomi. Salla toimi kosmetiikan verkostomarkkinoijana Jardinilla jo ennen Jarkon tapaamista. Jo syksyllä 2006 Salla sai paikan myymäläpäällikkönä Stellansista, jossa hän työskenteli muun muassa myyjänä työskentelevän Heli Sievisen kanssa. Alettuaan seurustella Jarkon kanssa aloitti Salla työt myös Jardinilla, vaikkakin työssä Snow Teamin kanssa ilmeni alkuun ristiriitoja.